ZULKIFLI KEMBALI BERTUGAS

KUALA LUMPUR: Selepas disahkan pulih sepenuhnya daripada jangkitan COVID-19 pada 14 Oktober lalu, Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri memaklumkan beliau kembali menjalankan tugas hari ini.

“Alhamdulillah, hari pertama kembali bertugas. Saya disambut dengan meriah di lobi Kompleks Islam Putrajaya oleh para pengawal keselamatan dan kakitangan kebersihan.

“Terima kasih atas sambutan. Mereka adalah ‘unsung heroes’ yang sentiasa dekat di hati saya,” katanya menerusi akaun Twitter rasminya.

Menurut Zulkifli, pada sebelah pagi beliau mengadakan perbincangan dengan Pengarah Jabatan Agama Islam Wilayah Persekutuan (JAWI) Mohd Ajib Ismail berhubung beberapa urusan hal ehwal Islam di Wilayah Persekutuan.

Selain itu, Zulkifli hari ini dijangka akan menyertai Pertemuan Menteri-Menteri Hal Ehwal Agama dan Mufti-Mufti Negara-Negara Islam anjuran kerajaan Turki bagi membincangkan beberapa isu besar umat Islam.

Pertemuan tersebut akan dibuat melalui sidang video. — AlHijrah Online.


AGONG, RAJA PERMAISURI ZAHIR UCAPAN TAKZIAH KEPADA KELUARGA MISBUN SIDEK

KUALA LUMPUR: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah menzahirkan ucapan takziah kepada seluruh keluarga Datin Latifah Sidek, isteri kepada legenda badminton negara, Datuk Misbun Sidek yang meninggal dunia semalam.

Menerusi muat naik di akaun Instagram Istana Negara, Seri Paduka berdua turut menzahirkan rasa sedih dengan pemergian Allahyarhamah dan berharap agar seluruh keluarga Allahyarhamah sabar serta tabah menghadapi dugaan dalam suasana sedih serta pilu ini.

“Seri Paduka Baginda berdua mendoakan agar roh Allahyarhamah dicucuri rahmat oleh Allah SWT dan ditempatkan dalam kalangan mereka yang beriman,” menurut hantaran tersebut.

Sebelum ini, Allahyarhamah dilaporkan menerima rawatan di Hospital Kuala Lumpur (HKL) sejak 10 Julai lepas.

Allahyarhamah mendirikan rumah tangga bersama Misbun pada 1987 dan dikurniakan enam cahaya mata iaitu Misbun Syawal, Lia Murni, Misbun Ramdan, Lia Alifah, Lia Dewi Rubita dan Misbun Awalauddin.–AlHijrah Online


TEKA-TEKI 1 SYAWAL JATUH PADA JUMAAT ATAU SABTU AKAN TERJAWAB HARI INI

KUALA LUMPUR: Segala persoalan orang ramai berkenaan tarikh 1 Syawal 1444H/ 2023M jatuh pada hari Jumaat atau Sabtu, akan terjawab hari ini.

Pejabat Penyimpan Mohor Besar Raja-Raja dalam satu kenyataan sebelum ini memaklumkan, tarikh melihat anak bulan Syawal ditetapkan pada petang Khamis, 20 April bersamaan 29 Ramadan 1444 Hijrah di 29 lokasi terpilih di seluruh negara.

Kenyataan tersebut dimaklumkan Penyimpan Mohor Besar Raja-raja bagi menyempurnakan titah perintah Yang di-Pertuan Agong setelah diperkenankan oleh Raja-raja Melayu.

Pejabat Penyimpan Mohor Besar Raja-raja memaklumkan Majlis Raja-raja mempersetujui bahawa cara menetapkan tarikh Hari Raya Puasa adalah berdasarkan Rukyah dan Hisab.

Penyimpan Mohor Besar Raja-raja akan mengisytiharkan pada malam itu juga tarikh Hari Raya Puasa melalui radio dan televisyen.

Sebanyak 29 lokasi dikenal pasti untuk melihat anak bulan Syawal iaitu Pontian Kecil, Johor; Kompleks Falak Al-Khawarizmi, Kampung Balik Batu, Tanjung Bidara, Melaka; Kompleks Baitul Hilal Telok Kemang, Negeri Sembilan; Bukit Melawati, Kuala Selangor; Bukit Jugra, Banting; Balai Cerap Selangor Sabak Bernam di Selangor; Pantai Pasir Panjang, Manjong di Perak; dan Pusat Falak Sheikh Tahir, Pantai Aceh, Pulau Pinang.

Lokasi lain yang turut terpilih ialah Kampung Pulau Sayak Kuala Muda, Pemandangan Indah Pulau Langkawi dan Menara Alor Setar di Kedah; Bukit Besar, Kuala Terengganu, Bukit Geliga, Kemaman, Pulau Perhentian Besut dan Balai Cerap KUSZA, Setiu di Terengganu.

Lokasi melihat anak bulan di Kelantan pula ialah Bukit Peraksi, Pasir Puteh; Bukit Kampung Tembeling, Kuala Krai dan Menara Bangunan SEDC, Kota Bharu; manakala di Sarawak ialah Pusat Falak, Miri, Teluk Bandung, Kuching; dan Tanjung Batu, Bintulu.

Di Sabah ialah Balai Cerap Al-Biruni, Putatan dan Menara Universiti Malaysia Sabah; Kampus Antarabangsa Labuan; manakala di Pahang ialah Bukit Tanjong Batu, Nenasi, Gunung Berincang dan Bukit Pelindong, Kuantan.

Tiga lagi lokasi ialah Menara Kuala Lumpur, Pusat Konvensyen Antarabangsa Putrajaya dan Menara Pandang Masjid Al-Hussain, Kuala Perlis. — AlHijrah Online


PKP TIDAK HALANG PASANGAN POLIS GENGGAM IJAZAH SARJANA

SERDANG: Cabaran yang dihadapi sebagai petugas barisan hadapan, khususnya ketika pelaksanaan Perintah Kawalan Pergerakan (PKP), tidak sesekali melunturkan semangat sepasang suami isteri untuk menggenggam ijazah sarjana dalam bidang komunikasi.

Insp Mohd Hafiz Hafizul Mohd Khaidir, 35, dan isteri Insp Siti Narika Amirudin, 34, antara graduan yang diraikan pada Majlis Konvokesyen Universiti Putra Malaysia (UPM) ke-46 (Sidang Dua) hari ini, bersyukur akhirnya dapat menamatkan pengajian mereka dalam tempoh dua tahun.

Mohd Hafiz Hafizul yang juga Pegawai Penguatkuasa di Balai Polis Trafik Kuala Lumpur berkata segala cabaran dan halangan dihadapi menjadi pencetus semangat untuk meneruskan pengajian, di samping menabur bakti kepada masyarakat serta negara tercinta.

“Sepanjang tempoh pengajian, kami bukan sahaja terpaksa bekerja dalam tempoh 24 jam secara bergilir sementara cuti pula dibekukan.

“Dalam tempoh itu juga, kami terpaksa belajar secara dalam talian walaupun ketika waktu operasi sekatan jalan raya dengan suasana bising akibat daripada bunyi kenderaan,” katanya kepada pemberita selepas majlis itu di sini, hari ini.

Sementara itu, Siti Narika yang pada suatu ketika hampir berputus asa, bersyukur pensyarah dan majikan begitu memahami keadaan mereka.

“Masa itu kami rasa tak boleh nak beri komitmen lagi. Banyak benda perlu dibuat dalam satu-satu masa. Belum lagi masa dengan anak-anak.

“Tapi pensyarah sentiasa memberi kata-kata semangat dan bertolak ansur terutamanya dalam soal tugasan,” katanya yang bertugas sebagai Pegawai Perlesenan di Ibu Pejabat Polis Daerah Putrajaya.

Menurut pasangan yang mempunyai dua orang anak itu, mereka memilih jurusan itu kerana kemahiran berkomunikasi sangat penting bagi anggota polis terutama dalam aspek penyampaian maklumat serta pencegahan jenayah kepada rakyat.

Terdahulu, Pro Canselor UPM Prof Emeritus Datuk Dr Ir Muhamad Zohadie Bardaie menyampaikan ijazah doktor falsafah (PhD), ijazah sarjana dan ijazah sarjana muda kepada 830 graduan pada majlis konvokesyen itu.

Dalam pada itu doktor veterinar A. Khanmani, 28, sangat berpuas hati dapat membanggakan ibunya apabila memperoleh Ijazah Sarjana Sains Veterinar dengan keputusan cemerlang.

Anak sulung dari empat beradik itu berkata ibunya seorang pemandu bas sekolah hilang pekerjaan semasa PKP, justeru beliau mengambil inisiatif menjual manisan tradisional India ladu secara dalam talian bagi menyara kehidupan.

“Ketika itu saya terpaksa belajar secara dalam talian dan walaupun sibuk dengan pelbagai tugasan, saya juga perlu berusaha mencari nafkah membantu ibu.

“… dan walaupun ada kekangan kerana belajar dari rumah, saya bersyukur dapat lulus dengan cemerlang. Setiap perkara yang saya buat, saya pasti akan melakukannya dengan terbaik, supaya ibu bangga,” katanya yang turut berhasrat melanjutkan pengajian pada peringkat PhD.–AlHijrah Online


PEKERJA TERPERANGKAP DALAM RUNTUHAN TANAH DI SEKOLAH

KOTA TINGGI: Seorang lelaki terperangkap dalam kejadian tanah runtuh di Sekolah Menengah Sains Kota Tinggi, Bandar Penawar, di sini petang tadi.

Ketua Polis Daerah Kota Tinggi Supt Hussin Zamora berkata, kejadian tersebut melibatkan seorang lelaki berusia 44 tahun yang merupakan pekerja panel kontraktor Indah Water yang sedang melakukan kerja pembaikan tangki septik di sekolah berkenaan.

Menurut Hussin pihaknya menerima panggilan kira-kira jam 2.40 petang tadi sebelum menghantar anggotanya ke lokasi kejadian untuk menyelamatkan mangsa yang turut dibantu beberapa anggota Jabatan Bomba dan Penyelamat Malaysia (JBPM) Johor.

“Hasil siasatan dijalankan, seramai empat orang pekerja panel kontraktor Indah Water Konsortium sedang menjalankan kerja membaik pulih loji kumbahan di sekolah tersebut.

“Semasa proses kerja dijalankan, tanah di tepi tangki loji kumbahan telah runtuh menyebabkan seorang mangsa lelaki berusia 44 tahun terperangkap dan tertimbus hingga ke paras pinggang,” katanya dalam satu kenyataannya, hari ini.

Mangsa bagaimanapun berjaya dikeluarkan oleh pasukan penyelamat pada jam 6.42 petang tadi sebelum dihantar ke Klinik Kesihatan Bandar Penawar bagi menerima rawatan.

Pegawai perubatan melaporkan mangsa tidak mengalami kecederaan serius dan dibenarkan untuk pulang ke rumah.

Tiga rakan sekerja mangsa sempat menyelamatkan diri ketika kejadian.—AlHijrah Online


BEKAS SETIAUSAHA POLITIK ANTARA DUA LELAKI DITAHAN KES RASUAH PROJEK CETAK BUKU RM80 JUTA

KUALA LUMPUR: Seorang bekas setiausaha politik kepada bekas menteri kanan antara dua yang ditahan Suruhanjaya Pencegahan Rasuah Malaysia (SPRM) semalam kerana disyaki meminta dan menerima rasuah.

Menurut sumber, perbuatan rasuah itu adalah sebagai balasan meluluskan projek percetakan buku bernilai kira-kira RM80 juta membabitkan sebuah kementerian secara rundingan terus.

“Suspek pertama iaitu bekas setiausaha politik berusia dalam lingkungan 20-an kepada seorang bekas menteri kanan manakala suspek kedua merupakan pemilik syarikat berusia lewat 50-an.

“Mereka dipercayai bersubahat dengan bekas menteri kanan tersebut dengan meminta dan menerima rasuah melalui syarikat suspek kedua daripada kontraktor sebagai balasan meluluskan projek percetakan buku secara rundingan terus,” kata sumber itu dalam kenyataan hari ini.

Sumber berkata kedua-dua individu berkenaan ditahan kira-kira 11 malam tadi ketika hadir memberi keterangan di Ibu Pejabat SPRM Putrajaya dan kini direman selama empat hari sehingga Selasa depan (26 Sept) selepas SPRM membuat permohonan reman ke atas mereka pagi tadi.

Sementara itu, Timbalan Ketua Pesuruhjaya (Operasi) SPRM Datuk Seri Ahmad Khusairi Yahaya ketika dihubungi mengesahkan penahanan itu dan memaklumkan kes disiasat mengikut Seksyen 16(a)(B) Akta SPRM 2009.–AlHijrah Online


DUA WANITA TERMASUK WARGA EMAS MENINGGAL DUNIA DI PUSAT MENGUNDI

JOHOR BAHRU: Seorang warga emas meninggal dunia semasa menunggu giliran untuk mengundi di pusat mengundi Sekolah Jenis Kebangsaan Cina (SJKC) Lit Terk, Paloh hari ini.

Kejadian tersebut berlaku kira-kira jam 10.21 pagi tadi melibatkan mangsa Tuminah Ambiah, 85, di lokasi kejadian.

Suruhanjaya Pilihan Raya (SPR) Johor dalam satu kenyataan berkata, mangsa sedang menunggu giliran di saluran satu sebelum disahkan meninggal dunia oleh kakitangan Kementerian Kesihatan (KKM).

Sementara itu, seorang lagi pengundi, Sh Juhara, 57, meninggal dunia di pusat mengundi Sekolah Menengah Kebangsaan (SMK) Sultan Ismail pada jam 9.30 pagi tadi.

Bagaimanapun, mangsa dikatakan sempat mengundi bagi parlimen Pulai sebelum meninggal dunia.

“Mangsa dilaporkan meninggal dunia selepas mengundi apabila mangsa mengalami sesak nafas.

“Hasil pemerhatian petugas saluran, pengundi hadir ke saluran satu dalam keadaan tidak sihat, tapi ingin meneruskan pengundian,” katanya.

Dalam pada itu, Ketua Polis Daerah Johor Bahru Selatan ACP Raub Selamat berkata hasil pemeriksaan mendapati tiada sebarang unsur jenayah dikesan selain pemeriksaan terhadap mayat mangsa tidak menemui sebarang kesan kecederaan.—AlHijrah Online


SLOT MYCARECOV19 DI TV ALHIJRAH BANTU PSIKOSOSIAL RAKYAT

KUALA LUMPUR: AlHijrah Media Corporation (TV AlHijrah) hari ini melancarkan slot MyCareCoV19 inisiatif stesen televisyen Islamik itu di bawah MusaadahCOVID19 bagi memberi bantuan kerohanian dan psikososial untuk rakyat Malaysia.

Menerusi slot MyCareCoV19 yang dilancarkan Menteri di Jabatan Perdana Menteri (Agama), Senator Datuk Dr Zulkifli Mohamad Al-Bakri dalam program Assalamualaikum hari ini, lebih dua juta penonton TV AlHijrah berpeluang berinteraksi dengan panel professional yang dijemput ke studio setiap hari berkisar kerohanian dan psikososial.

Program itu dijalankan dengan kerjasama Jabatan Kemajuan Islam Malaysia (JAKIM), Kumpulan Media Karangkraf, Yayasan Warisan Ummah Ikhlas, Majalah Pa&Ma dan Majalah Keluarga.

Ketua Pegawai Eksekutif TV AlHijrah, Namanzee Harris berkata stesen TV islamik itu membuka pintu siaran seluas-luasnya untuk program yang memanfaatkan ummah.

“MyCareCoV19 adalah usaha kami untuk memeluk emosi masyarakat yang sarat dengan pelbagai isu psikologi semenjak serangan wabak COVID-19.

“Manusia secara fitrahnya diciptakan untuk bergerak bebas tanpa sekatan. Jadi kita boleh bayangkan betapa sesaknya nafas dan serabutnya minda apabila perlu berkurung seharian di rumah. Malahan ada di antara kita yang terpaksa berjauhan dengan yang tersayang,” katanya dalam kenyataan di sini hari ini.

Menggunakan tagline Bina Syurga Di Rumah. Bina Rumah Di Syurga. Berjuang Masuk Syurga Sekeluarga, program MyCareCoV19 akan bersiaran sebagai segmen di dalam rancangan bual bicara pagi Assalamualaikum setiap hari pada jam 8 hingga 8.30 pagi bermula esok.

“Penonton boleh menghubungi talian 03 – 2260 2412 untuk berkongsi rasa jiwa bersama pakar-pakar yang kita bawa setiap hari di dalam rancangan ini. Sebagai permulaan pada episod pertama siaran kita akan bawa Datuk Dr Mohd Na’im Mokhtar, Ketua Pengarah Jabatan Kehakiman Syariah Malaysia (JKSM) untuk menjawab segala persoalan penonton.

“Anggaplah begini, kami adalah sebahagian dari keluarga anda yang sayang dan peduli serta ambil berat tentang kemaslahatan jiwa kalian. Kita tidak mahu pertimbangan kemanusiaan, keinsanan dan kewajaran hilang dek ujian wabak ini,” kata Namanzee.

Melalui program MyCareCoV19, pakar-pakar dalam bidang psikologi, kekeluargaan, pengurusan emosi dan yang berkaitan dijemput untuk menjawab soalan-soalan penonton serta berkongsi tips-tips dan saranan yang mampu menyuntik semangat semua untuk menjalani perubahan dalam aktiviti seharian.

Antara tajuk yang akan dibincangkan adalah Penderaan Domestik, Sahsiah Suami Isteri, Anak Tantrum Dek PKP, SOP Keluarga PKP, Konflik Penceraian, Adab Media Sosial dan E-Kuliah Keluarga.

Selain MyCareCoV19, TV AlHijrah turut menyantuni rakan-rakan artis nasyid melalui rancangan Munajat dengan kerjasama Nasyeed.com dan Munsyid Malaysia untuk membantu penggiat seni nasyid yang terjejas akibat COVID-19.

Munajat akan memulakan siaran Ramadan ini setiap Sabtu selama 60 minit. Antara rakan-rakan artis nasyid yang akan membuat persembahan adalah Daqmie, Hazamin In-Team dan banyak lagi nama-nama besar yang akan mempersembahkan lagu-lagu berunsur dakwah, ketuhanan, kemanusiaan dan kemasyarakatan. – AlHijrah Online


Pelihara anjing dan tata susila kejiranan

LIMA tahun lalu, Iran merangka draf perundangan berkaitan larangan
menyimpan anjing atau membawanya bersiar-siar di tempat awam. Draf tersebut
yang pada waktu itu ditandatangani 32 anggota parlimen turut mengenakan denda
tinggi terhadap pesalah. Mengikut perundangan tersebut, pemilik anjing yang
didapati bersalah bakal dikenakan 74 sebatan atau didenda antara 10 juta riyal
(RM1,300) hingga 100 juta riyal (RM12,500).

Walaupun jarang menjadi haiwan peliharaan di sana, masih terdapat
pencinta dalam kalangan berada memiliki anjing secara sembunyi dan membawanya
bersiar-siar di tempat awam. Namun apabila terserempak dengan polis moral Iran
yang menjaga tempat awam, mereka memberi amaran kepada pemilik atau kadangkala
merampas haiwan itu.

Ini kerana menurut perundangan itu, membela anjing dianggap merosakkan
kebudayaan Islam selain menggugat kebersihan dan ketenangan orang lain terutama
wanita dan kanak-kanak, selain mengekang penularan budaya Barat dalam kalangan
orang Islam di sana.

Pendek kata, daripada penguatkuasaan dan perhatian terhadap isu membela
anjing di Iran, menunjukkan bahawa kepentingan awam sangat mustahak
dititikberatkan untuk melahirkan situasi harmoni dalam kehidupan bermasyarakat,
khususnya bagi kehidupan berjiran.

Hal ini bertepatan dengan ajaran Islam sebagai agama yang menjamin
keselamatan kepada penganutnya dan kepada sekalian alam, yang sentiasa
menekankan betapa pentingnya menjalinkan hubungan erat dalam kalangan
masyarakatnya. Suruhan tersebut tidak hanya terhad kepada sesama masyarakat
Islam sahaja malahan melepasi batas agama, bangsa, keturunan, warna kulit,
bahasa dan sebagainya.

Dalam konteks kejiranan, umat Islam diwajibkan menjaga hubungan baik
sesama mereka. Pelbagai garis panduan dan adab sopan digariskan agama supaya hidup
berjiran sentiasa dalam kesejahteraan dan selamat.

Realiti kehidupan hari ini yang dikelilingi oleh manusia yang mempunyai
variasi agama, bangsa, bahasa dan budaya sangat memerlukan kebijaksanaan dalam
menghadapi hidup berjiran. Hanya dengan mengamalkan sikap saling
hormat-menghormati, bertolak ansur dan saling faham memahami dapat mengeratkan
hubungan menyelesaikan segala masalah kejiranan yang mungkin timbul.

Sekiranya masing-masing mengambil peranan dalam membina hidup
bermasyarakat yang sejahtera, kes tuduh-menuduh seperti berlaku baru-baru ini
di Seremban tidak akan berlaku. Dalam kes tersebut yang masih dalam siasatan,
Pengerusi Masjid Ibnu Khaldun Lavender Heights, Mohd. Asna Amin disiasat polis
selepas seorang penduduk mendakwa tiga ekor anjing termasuk seekor miliknya
ditemui mati akibat diracun di taman perumahan itu antara 1 hingga 4 Januari
lalu.

Mohd Asna dilabelkan sebagai pembunuh anjing dan menjadi sasaran
kecaman netizen selepas tangkap layar perbualannya dengan penduduk berhubung isu
anjing di perumahan itu menerusi aplikasi WhatsApp menjadi tular.

Menurut beliau lagi, perbuatan membiarkan anjing milik individu berkeliaran
di tempat awam itu telah lama berlaku, malah ada anjing yang menyerang dan
mengancam keselamatan penduduk walaupun aduan telah banyak kali dibuat. Rumah
dan masjid pula sering dimasuki dan dicemari najis anjing.

Kes seumpama ini pernah berlaku kepada penghuni kondominium Glenview
Villa berhampiran Kampung Baru Cheras lima tahun lalu yang terganggu dengan
kucing dan anjing belaan penghuni yang membuang najis di merata aras penempatan
tersebut.

Dua kes di atas membuktikan betapa kurangnya kesedaran amalan sivik dan
moral dalam masyarakat kita, walhal dalam kehidupan berjiran yang berbeza agama
dan budaya, semua pihak perlu memilih jalan tengah yang tidak menyinggung atau
melukakan hati sesama jiran.

Apabila kesucian sesuatu agama itu misalnya dicemar oleh sikap jiran
yang tidak memikirkan hal orang lain, perkara ini boleh merebak menjadi
sentimen kaum atau agama. Hal ini terbukti dalam kes anjing diracun. Tidak
mustahil kes ini membawa kepada perbalahan kaum jika ia tidak ditangani
seadilnya.

Hakikatnya, orang Islam tidak menghina atau memandang kotor kepada
mereka yang memelihara anjing. Tetapi dari sudut agama haiwan itu adalah najis.
Jiran bukan Islam wajar memahami serba sedikit pengertian najis dalam konteks
ini.  Sekiranya mereka faham dan ditambah
dengan cakna terhadap hidup berjiran, mungkin sikap tidak bertanggungjawab
seperti membiarkan anjing berkeliaran tidak berlaku.

Tetapi hakikatnya di taman-taman perumahan yang juga didiami oleh orang Islam, adakalanya riuh rendah dengan salakan anjing dari rumah jiran sebelah menyebelah.  Tetapi tidak ada jiran yang terdiri daripada orang Islam melarang jiran bukan Islamnya memelihara anjing. Mereka menghormati kedudukan haiwan itu dalam budaya jirannya.

Mereka apologetik untuk menegur suatu yang dilihat sangat
peribadi.  Maka sekiranya jiran bukan
beragama Islam ada terselit di hati mereka rasa kenang budi atas toleransi
jiran Islamnya, sudah pasti mereka akan menjaga anjing mereka sebaiknya dan
tidak dibiarkan mengganggu jiran mereka yang sudah banyak berkorban perasaan
itu. Buat baik dibalas baik.

Kontroversi anjing mati diracun ini seharusnya membuka mata kita pada
isu-isu yang lebih domestik sifatnya iaitu tata susila hidup berjiran.  Anjing mati diracun di depan masjid mungkin
belum berlaku di tempat lain, tetapi sikap sesetengah jiran yang tidak
menghormati jiran Islamnya terlalu banyak terjadi. Sebenarnya inilah yang lebih
besar berbanding kisah anjing diracun tadi.

Menunaikan hak jiran bukan sahaja diajar dalam Islam, bahkan dalam setiap agama menyeru berbuat baik kepada jiran. Apabila manusia telah mengenepikan ajaran agama, akibatnya pelbagai masalah akan timbul menghantui hidup mereka. Sudah pasti kita tidak mahu kehidupan merimaskan seperti membawa gajet pengusir anjing gelombang ultrasonik setiap kali keluar rumah.

*ROZAIS AL-ANAMY adalah penulis sastera dan penulis bebas di akhbar, majalah dan portal di Malaysia.


GUNASEKAREN MINTA BICARA TERHADAP SATU LAGI TUDUHAN BERKAITAN LTTE

KUALA LUMPUR: Ahli Dewan Undangan Negeri (ADUN) Seremban Jaya P. Gunasekaren mengaku tidak bersalah di Mahkamah Tinggi di sini hari ini terhadap pertuduhan memberi sokongan kepada kumpulan pengganas LTTE dalam satu majlis di Melaka, dua tahun lepas.

Gunasekaren yang juga Timbalan Pengerusi DAP Negeri Sembilan membuat pengakuan itu selepas pertuduhan dibacakan terhadapnya di depan Hakim Mohd Nazlan Mohd Ghazali.

Wakil rakyat berumur 61 tahun itu didakwa melakukan kesalahan berkenaan di Dewan Kasturi Ayer Keroh, Jalan Utama Taman Ayer Keroh Heights, Melaka Tengah, Melaka, pada 8.30 malam 28 Nov 2018.

Dia dituduh mengikut Seksyen 130J (1)(a) Kanun Keseksaan, yang membawa hukuman penjara sepanjang hayat atau maksimum 30 tahun atau denda dan boleh dirampas mana-mana harta yang digunakan atau diniat untuk digunakan untuk melakukan kesalahan itu, jika sabit kesalahan.

Peguam Harshaan Zamani yang mewakili tertuduh memaklumkan kepada mahkamah bahawa pihaknya akan mengemukakan permohonan jaminan secara bertulis.

Pada 17 Dis lepas, Mahkamah Sesyen Ayer Keroh, Melaka memindahkan kes Gunasekaren ke Mahkamah Tinggi di sini selepas membenarkan permohonan pihak pendakwaan.

Di Mahkamah Tinggi berasingan, Gunasekaren turut menghadapi satu lagi pertuduhan memberi sokongan kepada LTTE dengan cara menggunakan aplikasi Facebook atas nama ‘Dap Guna Palanisamy’ di Pejabat Pegawai Penyiasat Bahagian E8 (M) Counter Terrorism, Cawangan Khas Bukit Aman, di sini kira-kira 2 petang, 7 Okt 2019.

Sementara itu, dalam prosiding berasingan di hadapan Hakim Mohd Nazlan, penjaga stor S. Thanagaraj, 28, mengaku tidak bersalah terhadap dua pertuduhan memiliki item berkaitan dengan LTTE di Pulau Pinang pada Oktober tahun lepas.

Bagi pertuduhan pertama, tertuduh didakwa memiliki item yang berunsur perbuatan keganasan atau berkaitan dengan kumpulan pengganas LTTE di dalam telefon bimbit di Sky Thommas Food Industries Sdn Bhd No 1066, Jalan Perindustrian Bukit Minyak 2, Kawasan Perindustrian Bukit Minyak, Seberang Perai Tengah, Pulau Pinang pada pukul 10 pagi, 12 Okt 2019.

Lelaki itu turut dituduh melakukan perbuatan sama di No 7, Lorong Sejahtera 3, Taman Sejahtera, Seberang Perai Tengah pada pukul 11 pagi, tarikh sama.

Thanagaraj didakwa mengikut Seksyen 130JB (1)(a) Kanun Keseksaan, yang memperuntukkan hukuman penjara maksimum tujuh tahun atau denda dan boleh dilucutkan hak mana-mana barangan berkenaan, jika sabit kesalahan.

Pada 16 Dis lepas, Mahkamah Sesyen Butterworth, Pulau Pinang memerintahkan kes dihadapi Thanagaraj dipindahkan ke Mahkamah Tinggi di sini.

Hakim Mohd Nazlan menetapkan 31 Jan untuk sebutan semula bagi kedua-dua kes itu. Kes melibatkan keganasan dibicarakan di Mahkamah Tinggi. — BERNAMA


MAIDATUL QURAN MEMBUDAYAKAN AL-QURAN DI KACA TV

KUALA LUMPUR: Sejajar dengan kedudukannya selaku stesen TV Islamik, AlHijrah Media Corporation (TV AlHijrah) akan menayangkan program Maidatul Quran bertujuan membudayakan Al-Quran di kaca televisyen bermula hari ini.

Ketua
Pegawai Eksekutif TV AlHijrah, Namanzee Harris berkata Maidatul Quran adalah cetusan idea dan kolaborasi antara TV AlHijrah
dan Jabatan Agama Islam Wilayah Persekutuan (JAWI).

Beliau berkata Maidatul Quran yang akan bersiaran setiap Jumaat jam 9 malam bermula hari ini adalah sebuah program televisyen yang mengajak penonton untuk mengimani, memahami, mengamalkan dan menyebarkan kalam Allah SWT.

“Program Maidatul Quran yang dihoskan Fahrur Raqib Abdul Majid turut menerapkan konsep hiburan islamik yang menjadikan alunan bacaan ayat Al-Quran, qasidah, zikir sebagai elemen utama rancangan ini.

“Demi memastikan penonton menikmati Tasawwur Islam menerusi rancangan ini, pemilihan Qari dan Qariah pada setiap episod dilaksanakan penuh teliti dalam memastikan mesej dan objektif rancangan ini dapat diterima dan difahami masyarakat,” katanya dalam kenyataan di sini hari ini.

Antara barisan Qari hebat mengalunkan bacaan Al Quran adalah seperti Johan kategori tilawah Al Quran Majlis Tilawah Al Quran Peringkat Kebangsaan Tahun 1441H/2020M iaitu Muhammad Qayyim Nizar Bin Sarimi yang juga merupakan OKU cacat penglihatan.

Turut memperdengarkan bacaan adalah Ustaz Wan Fakhrul, Ustaz Amirahman, Ustaz Tirmizi Ali, Adik Muhammad Harith Hakimi, Hajah Normalina, Nor Farhatul Fairuzah dan penampilan istimewa Qari antarabangsa iaitu Sheikh Momin Hawas.

Namanzee berkata Maidatul Quran adalah antara tiga program istimewa ditayangkan di TV AlHijrah bermula bulan ini yang menggunakan acuan Al-Quran Al Karim, selain program Belaian Kasih dan Tausiyah Ustazah Asma.

Beliau berkata Mac merupakan bulan yang menyaksikan pelancaran kempen #jomtontontvalhijrah di stesen televisyen berkonsepkan gaya hidup Islam ini.

“TV AlHijrah berazam memberikan sepenuh penumpuan kepada penerbitan dan penyiaran program TV berunsurkan islamik serta penerapan nilai murni yang mampu membentuk sahsiah penonton,” kata Namanzee.

Belaian Kasih yang ditayangkan di TV AlHijrah setiap hari Isnin bermula 2 Mac lalu pada jam 7.30 malam merupakan program bual bicara santai yang dikendalikan pasangan sejoli Datuk Ustazah Siti Nor Bahyah Mahamod dan suaminya, Ustaz Wan Akasyah Wan Abdul Hamid.

Rancangan ini membincangkan perihal rumahtangga dan isu kekeluargaan di mana penonton bakal disajikan dengan pelbagai tips, panduan dan ilmu rumahtangga untuk melayari alam perkahwinan hingga ke jannah.

Manakala Tausiyah Ustazah Asma merupakan sebuah rancangan selami rohani bersama Ustazah Asma, seorang personaliti dakwah yang semakin mendapat tempat di hati rakyat Malaysia.

Rancangan tazkirah harian 13 episod ini dijangka menemui penonton TV AlHijrah bermula 24 Mac 2020, pada setiap hari Selasa jam 6.30 petang.

Tausiyah Ustazah Asma membawa penonton menyelami ilmu agama dan memberi sentuhan rohani buat penonton untuk kekal mengabdikan diri kepada Allah SWT selain memupuk dan mengekalkan rasa cinta terhadap Rasulullah SAW. – AlHijrah Online


REMAJA LELAKI BUNUH SERTA BUANG BAYI, DIHUKUM MATI MANDATORI

AYER KEROH: Seorang pembantu kedai makan dihadapkan ke Mahkamah Majistret Ayer Keroh atas tuduhan membunuh serta membuang bayi lelaki yang dilahirkan oleh teman wanitanya, hujung bulan lalu.

Tertuduh, Ahmad Shamil Ashraf Zainudin (19) tidak membuat sebarang pengakuan selepas pertuduhan dibaca jurubahasa di hadapan Majistret Mohamad Izwan Mohamed Noh.

Dalam pertuduhan tersebut, remaja lelaki tersebut didakwa membunuh seorang bayi lelaki yang dilahirkan oleh teman wanitanya yang berusia 18 tahun di kawasan semak yang berada di tepi jalan, antara jam 12.01 pagi hingga 10.30 malam, pada 29 Mac lalu.

Tertuduh didakwa mengikut Seksyen 302 Kanun Keseksaan yang memperuntukkan hukuman mati mandatori.

Majistret menetapkan tarikh 19 Mei bagi sebutan semula kes sementara menunggu laporan kimia dan bedah siasat. Sebelum ini, media melaporkan seorang remaja perempuan dan teman lelakinya ditahan bagi membantu siasatan berhubung kes buang bayi di kawasan semak berhampiran kilang di Telok Mas pada 29 Mac lalu.

Ketua Jabatan Siasatan Jenayah Melaka, ACP Mohd Sukri Kaman berkata, hasil siasatan mendapati remaja perempuan tersebut mengaku melahirkan bayi itu hasil hubungan sulit dengan teman lelakinya.

Dalam kejadian tersebut, tertuduh sendiri menyambut kelahiran bayi lelaki tersebut di sebuah rumah di Taman Telok Mas, sebelum suspek membungkus bayi yang masih hidup ke dalam kotak plastik dan dibungkus dalam plastik hitam sebelum membuangnya ke kawasan semak. Bagaimanapun, remaja perempuan tersebut terpaksa menerima rawatan di Hospital Melaka akibat pendarahan sementara teman lelakinya ditahan polis di perkarangan hospital berkenaan.

Remaja perempuan tersebut dibebaskan dengan bon mengikut Seksyen 118 Kanun Prosedur Jenayah.—AlHijrah Online


LELAKI PECAHKAN CERMIN KERETA, LARIKAN SEKOTAK TEPUNG GANDUM DIBERKAS

PASIR GUDANG: Seorang lelaki tempatan yang bertindak memecahkan cermin bahagian tempat duduk pemandu sebuah kereta dan melarikan sekotak tepung gandum dari kenderaan tersebut, berjaya diberkas di Taman Kota Masai di sini awal pagi semalam.

Ketua Polis Daerah Seri Alam Supt Mohd Sohaimi Ishak berkata kejadian itu yang berlaku pada kira-kira 1.15 pagi, disedari oleh jiran mangsa menyebabkan lelaki berusia 31 tahun terbabit cuba melarikan diri.

Bagaimanapun, katanya mangsa yang juga lelaki tempatan berusia 30 tahun bersama jirannya itu telah mengejar individu tersebut dan berjaya memberkasnya di sekitar Jalan Pulasan di kawasan taman berkenaan.

“Mangsa kemudiaannya menghubungi dan menyerahkan lelaki terbabit kepada pihak polis bersama peralatan mencuri iaitu sebatang spanar boleh laras selain sekotak tepung gandum milik mangsa,” katanya dalam kenyataan hari ini.

Mohd Sohaimi berkata lelaki itu kini direman di bawah Seksyen 117 Kanun Prosedur Jenayah (KPJ) selama tiga hari bermula hari ini.

Kes disiasat mengikut Seksyen 427/379 Kanun Keseksaan.–AlHijrah Online


COVID-19: CABARAN SEMASA DAN PELUANG KELESTARIAN MASA DEPAN

Oleh Dr Wesam Al Madhoun

Penilaian Global Ke Atas Biodiversiti dan Perkhidmatan Ekosistem 2019 melaporkan satu pertiga tanah terbaik di dunia mengalami degradasi, lebih 85 peratus tanah lembap telah hilang, 32 peratus hutan dunia telah musnah, sekurang-kurangnya 55 peratus lautan kini merupakan kawasan industri perikanan, 33 peratus daripada stok ikan mengalami penangkapan ikan berlebihan dan 83 peratus populasi air tawar mengalami penurunan sejak tahun 1970.

Malangnya, kerana geopolitik, kita tidak mempunyai bukti kukuh mengenai asal usul wabak COVID-19. Walaubagaimanapun, terdapat beberapa bukti yang mengaitkannya dengan kehilangan habitat dan perdagangan hidupan liar secara haram dengan peningkatan penyakit bawaan haiwan.

Amalan yang tidak berkesinambungan ini menyebabkan kehilangan biodiversiti dan melemahkan daya tahan masyarakat.

Sejak beberapa minggu lalu, berjuta-juta orang di seluruh dunia berada dalam situasi lockdown akibat pandemik COVID-19, ratusan ribuan dijangkiti dan ribuan kehilangan nyawa di seluruh dunia. Kita semua menyaksikan bagaimana virus berbahaya ini memberi kesan kepada keluarga kita, komuniti kita dan cara hidup kita.

Apa yang kita hadapi sangat menakutkan tetapi saya merasa gembira dengan saat-saat kemenangan dalam setiap tindakan keberanian, kemanusiaan dan cinta setiap hari dalam mendepani wabak penyakit ini. Walaupun ini adalah masa melelahkan untuk semua, saya optimis dunia akan berkembang maju sekali lagi.

Walaupun keadaan biasa kelihatan kurang optimum, bukan sahaja dunia menghadapi krisis kesihatan tetapi ia juga melihat kemelesetan ekonomi yang teruk akibat kehilangan pekerjaan dalam skala besar-besaran akibat penutupan industri dan kekangan pergerakan terhadap aliran barang dan orang.

Kerajaan kini sibuk mempersiapkan untuk membelanjakan bilion pada pakej rangsangan ekonomi dengan tujuan mengurangkan impak negatif terhadap warganya.

Jika ada sisi baik COVID-19 adalah kesan positifnya kepada planet kita. Oleh sebab penguncupan secara global dan pergerakan yang terhad, beberapa penemuan positif telah dilaporkan dalam penyembuhan bumi, pengurangan pelepasan karbon diaoksida, penurunan kemalangan jalan raya dan penurunan gas rumah hijau yang mungkin melambatkan perubahan iklim dan mengurangkan pembuangan sisa dalam saluran air menjadikannya lebih bersih.

Pengurangan pencemaran alam sekitar secara drastik pada akhirnya akan  mengurangkan kesan negatif terhadap kesihatan kita dan mengurangkan kos penjagaan kesihatan. Di samping itu, majoriti konflik bersenjata global pula terhenti secara sendiri yang mana ia mengekalkan kehidupan manusia.

Jadi apa jalan ke hadapan? Kita semua di mana sahaja kita berada, kita harus melihat krisis ini sebagai motivasi untuk perubahan baru dalam kehidupan kita dalam mengejar kehidupan yang mampan dan di sini adalah beberapa peluang masa depan yang berpotensi.

Kita mempunyai peluang untuk melihat bagaimana dunia akan menjadi lebih baik dan bagaimana planet yang bersih adalah satu tanggungjawab kolektif dan ia sebenarnya boleh dicapai.

Antara alat yang kita gunakan ialah ekonomi digital harus dilihat sebagai pemacu untuk inovasi dan daya saing yang dapat diperkuatkan kerjasama global. Majoriti syarikat, jika tidak semua pun, telah memanfaatkan pekerjaan dari jauh dan banyak yang melaporkan kejayaan dan menurunkan kos.

Aktiviti dan perkhidmatan ekonomi harus dilokalisasi untuk mengelakkan gangguan pasaran global yang mungkin menjadi ancaman keselamatan nasional seperti mana yang kita lalui berkali-kali sejak penyebaran virus COVID19.

Satu lagi alat ini adalah pendidikan dalam talian yang akan menyediakan platform pembelajaran yang boleh diakses dan mampu diakses pengejar ilmu pengetahuan dan akan memudahkan rangkaian antarabangsa untuk kerjasama akademik.

Bukan sahaja ia akan menjimatkan wang, tetapi ia juga akan mengurangkan kesan negatif ke atas planet kita dan memelihara sumber daya kita. Dasar pendidikan haruslah sejajar dengan platform pembelajaran dalam talian dinamik yang muncul untuk memudahkan dan memudahkan keseluruhan proses untuk pelajar di mana sahaja.

Pertanian lestari, ladang-ladang urban tempatan dan racun perosak bio akan menjadi matriks yang menjanjikan untuk mengurangkan sisa makanan dan juga mencapai keselamatan makanan tempatan sambil menjimatkan air dan mengurangkan penggunaan racun perosak kimia.

Kesedaran kebersihan alam sekitar dan peribadi harus menjadi pengetahuan dasar yang ditawarkan mulai dari tadika. Melestarikan alam sekitar tidak seharusnya dilihat sebagai beban ekonomi, malah sebagai peluang untuk kelestarian perniagaan, contoh jelas adalah kitar semula dan pembaziran kepada pendekatan tenaga.

Pengurangan pencemaran adalah tanggungjawab kolektif kerajaan, industri, masyarakat dan NGO kerana sepertimana yang kita lihat sekarang, kita semua membayar harga yang mahal untuk mengabaikan alam sekitar. Insentif kerajaan atau pengurangan cukai serta peraturan dan dasar alam sekitar yang ampuh akan memudahkan kawalan pencemaran oleh industri.

Bekerja dari rumah boleh diamalkan sekurang-kurangnya untuk sebahagian daripada minggu, seperti yang dibuktikan oleh kajian baru-baru ini bahawa ia lebih produktif daripada bekerja dari pejabat.

Amalan ini tentunya akan mengurangkan kesesakan lalu lintas, kemalangan, mengurangkan pelepasan, menjimatkan tenaga, meningkatkan kesihatan mental manusia dan mengukuhkan ikatan keluarga. Tetapi ia juga akan membolehkan syarikat-syarikat membelanjakan lebih sedikit sewa pejabat, perbelanjaan kesihatan dan bekalan pejabat.

Bagi peluang yang disebutkan di atas untuk berjaya dan menghasilkan hasil yang memuaskan, terdapat keperluan untuk persekitaran politik yang stabil, sistem undang-undang dan penguatkuasaan yang kuat dan belanjawan kerajaan yang mewah untuk kesihatan, pendidikan dan infrastruktur IT.

Jika ada yang jelas dari krisis kesihatan global ini, belanjawan ketenteraan berbilion-bilion USD merupakan pembaziran sumber kerana nampaknya mereka tidak memanfaatkan sesiapa dalam krisis pandemik ini termasuk dalam kalangan negara maju. Ini menerangkan kenapa kembali kepada keadaan seperti biasa, tidak akan menjadikan kita lebih selamat, jadi kita harus menyesuaikan diri.

Akhirnya, ekosistem yang sihat adalah asas bagi pertumbuhan ekonomi yang mampan dan kesejahteraan masyarakat yang lebih stabil. Semakin cepat kita menyedarinya maka lebih cepat kita bangun bersama dan pulih. – AlHijrah Online

Prof Madya Dr Rafidah Hamdan turut menyumbang dalam penulisan artikel ini.

Dr Wesam adalah warga Palestin dari Gaza yang juga pensyarah Fakulti Kejuruteraan Awam & Alam Bina, Universiti Tun Hussein Onn Malaysia.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


BAYARAN BALIK PTPTN DITANGGUH TIGA BULAN LAGI

KUALA LUMPUR: Kerajaan bersetuju untuk melanjutkan tempoh penangguhan bayaran balik pinjaman Perbadanan Tabung Pendidikan Tinggi Nasional (PTPTN) untuk tempoh tiga bulan lagi bermula 1 Oktober ini.

Langkah itu diambil seiring pengumuman Perdana Menteri Tan Sri Muhyiddin Yassin, mengenai lanjutan moratorium dan bantuan bank bersasar bagi mereka yang terkesan dengan penularan COVID-19.

Menteri Pengajian Tinggi, Datuk Dr Noraini Ahmad berkata, penangguhan itu membabitkan jumlah bayaran balik kira-kira RM375 juta.

“Ini bermakna jumlah keseluruhan anggaran penangguhan bayaran balik adalah sebanyak RM1.13 bilion.” katanya dalam satu kenyataan hari ini.

Menurut beliau, semua peminjam PTPTN akan diberikan pelanjutan penangguhan bayaran balik pinjaman secara automatik tanpa perlu membuat sebarang permohonan sebagaimana pelaksanaan penangguhan sebelum ini.

“Sekiranya terdapat peminjam yang ingin meneruskan bayaran balik pinjaman, mereka boleh berbuat demikian melalui saluran bayaran balik secara dalam talian yang telah disediakan,” katanya.

Noraini berkata, beliau berharap penangguhan itu dapat membantu meringankan beban ditanggung peminjam PTPTN.

“Kerajaan amat prihatin dan peka terhadap kekangan kewangan yang dihadapi sebilangan peminjam PTPTN yang menghadapi kesukaran hidup disebabkan kehilangan pekerjaan dan punca pendapatan akibat pandemik Covid-19,” katanya.– AlHijrah Online


INDIVIDU POSITIF COVID-19 AKAN DIBENAR MENGUNDI

KUALA TERENGGANU: Individu yang positif COVID-19 namun tidak kritikal, akan dibenarkan mengundi pada Pilihan Raya Umum Ke-15 (PRU15).

Ketua Pengarah Kesihatan Tan Sri Dr Noor Hisham Abdullah berkata bagaimanapun individu tersebut perlu mematuhi prosedur operasi standard (SOP) ketat yang akan diumumkan oleh Suruhanjaya Pilihan Raya (SPR) kelak.

Menurut beliau pihaknya telah bermesyuarat dengan SPR bagi mengesyorkan beberapa cadangan untuk dimasukkan sebagai SOP bagi memastikan pilihan raya berjalan lancar dan selamat.

“Akan ada saluran khas untuk mereka (yang positif COVID-19) nanti, tidak akan bercampur dengan orang lain.

“Pemakaian pelitup muka dan pelindung muka juga penting selain sanitasi. Pemakaian pakaian perlindungan peribadi (PPE) lengkap kami tak cadangkan dalam SOP,” katanya ketika ditemui pada Sambutan Hari Penglihatan Sedunia 2022 Peringkat Kebangsaan di Taman Tamadun Islam (TTI) di sini, hari ini.

Dalam perkembangan lain, Dr Noor Hisham berkata Kementerian Kesihatan Malaysia (KKM) juga telah melakukan persiapan menghadapi banjir termasuk menyediakan petugas di lokasi pusat pemindahan sementara (PPS) dan mengenal pasti lokasi yang mempunyai pesakit berisiko.

Katanya petugas akan memastikan aspek kebersihan di PPS terjaga dan melakukan saringan bagi mengelak risiko jangkitan pelbagai penyakit yang berbahaya.

“Untuk pesakit dengan kes berisiko seperti buah pinggang yang memerlukan rawatan hemodialisis pula, KKM dah kenal pasti awal kedudukan mereka supaya rawatan tak putus (terhenti) ketika banjir.

“Kami ada data mereka dan kami ada juga data tempat mana yang perlu kami tingkatkan perkhidmatan jika berlaku banjir,” katanya.

Menurutnya lagi, sebanyak 552 daripada 2,891 Klinik Kesihatan di seluruh negara dikenal pasti berisiko dilanda banjir, namun langkah alternatif telah diambil bagi menghadapi masalah terbabit. – AlHijrah Online


ISMAIL SABRI UCAP TAHNIAH KEPADA ANWAR

KUALA LUMPUR: Ahli Parlimen Bera Datuk Seri Ismail Sabri Yaakob mengucapkan tahniah kepada Datuk Seri Anwar Ibrahim atas pelantikannya sebagai Perdana Menteri ke-10.

“Saya merafakkan setinggi penghargaan kepada Seri Paduka Baginda Yang di-Pertuan Agong Al-Sultan Abdullah Ri’ayatuddin Al- Mustafa Billah Shah memperkenankan pelantikan Datuk Seri Anwar Ibrahim sebagai PM ke-10,” katanya dalam satu kenyataan hari ini.

Sementara itu Ismail mengucapkan terima kasih kepada seluruh Keluarga Malaysia serta penjawat awam, terutama petugas barisan hadapan yang telah bersama-samanya sepanjang menjadi Perdana Menteri ke-9.

“Saya amat menghargai sokongan Keluarga Malaysia dalam membantu pentadbiran saya, dalam mendepani cabaran dan memastikan Malaysia terus berada di landasan pemulihan kesihatan, politik dan ekonomi.

“Saya mendoakan kerajaan baharu ini dapat meneruskan kestabilan politik serta mengekalkan kemampanan ekonomi negara,” katanya. –AlHijrah Online


NIAT BAKAR AL-QURAN: RASMUS PALUDAN TIDAK DIBENAR MASUK U.K.

LONDON: Niat jahat ahli politik anti-Islam Sweden-Denmark, Rasmus Paludan untuk membakar naskhah Al-Quran di Britain terkubur apabila negara itu melarang kemasukannya.

Larangan itu dinyatakan Menteri Keselamatannya, Tom Tugendhat, Isnin lalu.

Jelas Tugendhat, Paludan tersenarai dalam Indeks Amaran oleh kementeriannya dan dia tidak akan dibenar masuk ke Britain.

Difahamkan, Paludan bercadang melakukan tindakan membakar Al-Quran di ruang awam di Wakefield, West Yorkshire.

Dia mahu melakukan tindakan keji dan provokasi itu pada hari pertama umat Islam menyambut Ramadan.

Ahli parlimen parti Buruh, Simon Lightwood yang mewakili Wakefield mempersoal hasrat Paludan di Parlimen Britain.

“Paludan pernah dijel di Denmark akibat kenyataan yang berunsur kebencian dan rasis. Dia adalah individu berbahaya dan tidak dibenar masuk ke negara ini. Bolehkah Menteri Dalam Negeri memberi jaminan kepada saya dan komuniti setempat bahawa kerajaan akan mengambil tindakan dalam usaha mengekang perkara ini?” soal Lightwood.

“Paludan tersenarai sebagai individu dalam Indeks Amaran dan kehadirannya ke Britain tidak sesuai untuk umum dan dia tidak akan dibenar masuk,” jelas Tugendhat.

Paludan, lelaki kontroversi yang telah mengadakan siri tindakan biadab membakar kitab suci umat Islam, sebelum ini turut berdepan pelbagai protes hingga mencetus suasana tegang dan mengganggu ketenteraman awam. -AlHijrah Online


SATU TAN KETUM DIRAMPAS

PADANG BESAR: Pasukan Gerakan Am (PGA) berjaya menumpaskan lebih satu tan daun ketum bernilai RM33,400 yang cuba diseludup ke negara jiran dalam serbuan di Padang Besar dan Kuala Perlis.

Komander PGA Briged Utara, Senior Asisten Komisioner Abdul Ghani Mohamad Ji berkata, dalam pukul 1.20 tengah hari tadi, anggotanya melakukan rondaan di laluan keselamatan sempadan Malaysia-Thailand, dekat Padang Besar.

Dalam rondaan itu, anggotanya ternampak sekumpulan lelaki dalam keadaan mencurigakan di dalam kawasan hutan, namun suspek bertindak melarikan diri.

Setelah pemeriksaan dilakukan, pihaknya berjaya menemui 23 guni berwarna putih dibaluti plastik hitam mengandungi daun ketum seberat 713 kilogram (kg) dianggarkan bernilai RM21,400.

Sementara itu, satu lagi serbuan pihaknya menahan sebuah kereta jenis Proton Suprima S di Jalan Kampung Seberang Alor, Kuala Perlis pada 2.15 petang.

Menurutnya, serbuan dilakukan dengan kerjasama Agensi Kawalan Keselamatan Sempadan Malaysia (AKSEM) Kuala Perlis dan Pasukan Polis Marin Wilayah 1, Kuala Kedah.

Hasil pemeriksaan dilakukan dalam kereta menemui 40 beg plastik berwarna hitam sarat mengandungi daun ketum seberat 400 kg dengan anggaran nilai RM12,000.

Kenderaan berkenaan dipercayai digunakan untuk mengangkut daun ketum.

“Kegiatan ini semakin lama semakin menjadi, dan ianya berpunca mungkin kerana harga permintaan yang dijangkakan mencapai tahap RM150 hingga RM180 satu kg,” katanya.

Kesemua rampasan termasuk kereta berkenaan dianggarkan bernilai RM35,000 dibawa ke Balai Polis Kuala Perlis.

Kedua-dua kes disiasat mengikut Seksyen 30(3) Akta Racun 1952.—AlHijrah Online


KEMENANGAN CALON PAS DI PARLIMEN KEMAMAN TERBATAL, WUJUD UNSUR SOGOKAN

KUALA TERENGGANU: Mahkamah Pilihan Raya Terengganu hari ini membatalkan kemenangan Ahli Parlimen Kemaman Che Alias Hamid yang mewakili PAS pada Pilihan Raya Umum ke-15 (PRU15).

Hakim Datuk Anselm Charles Fernandis berkata pihak pempetisyen iaitu Wan Mohamad Hisham Wan Abdul Jalil (pengundi) berjaya membuktikan perbuatan rasuah telah berlaku dengan tujuan mempengaruhi pengundi pada PRU15.

Mahkamah turut memerintahkan pihak responden membayar RM30,000 kepada pempestiyen.

“Saya mendapati rasuah dilakukan atas pengetahuan responden. Saya mengisytiharkan keputusan pilihan raya umum Kemaman yang diadakan pada 19 Nov (tahun lepas) adalah terbatal… Wang yang diberi adalah untuk mendorong undi.

“(Jika ini inisiatif kerajaan negeri) Saya menganggap selepas pilihan raya ia masih boleh berlaku, tetapi ia dibuat beberapa hari sebelum pilihan raya umum. Semua ahli politik harus tahu kesannya,” katanya.–AlHijrah Online

“Tidak dinafikan kerajaan negeri masih wujud pada masa itu (kerana PRU dan Pilihan Raya Negeri diadakan secara berasingan) tetapi itu tidak bermakna program seperti itu (agihan dana) perlu diadakan begitu hampir dengan tarikh PRU,” katanya.

Hakim itu berkata program tersebut perlu diadakan selepas atau sebelum tempoh kempen bagi mengelakkan unsur dorongan.

Program rasmi yang dikatakan dianjurkan kerajaan negeri Terengganu itu termasuk Bantuan i-Belia, i-Siswa dan sumbangan kepada orang kurang upaya serta asnaf.

Pempetisyen diwakili peguam Datuk Hafarizam Harun, Amin Othman, dan Norhazira Abu Haiyan, manakala Che Alias diwakili peguam Saifuddin Othman dan Wan Rohimi Wan Daud.

Sementara itu, Hafarizam ketika ditemui pemberita selepas prosiding itu berkata hakim telah memanggil peguam utama kedua-dua belah pihak ke dalam kamar dan memaklumkan bahawa beliau tidak akan memberi apa-apa penangguhan sehingga 3 Okt ini.

“Hakim akan melewatkan pemakluman kepada Suruhanjaya Pilihan Raya (SPR) selewatnya 3 Okt ini tentang keputusan beliau pada hari ini.

“Jika sehingga 3 Okt tiada permohonan untuk tangguh keputusan atau tiada rayuan (terhadap keputusan mahkamah hari ini), hakim akan maklum keputusan hari ini kepada SPR pada 3 Okt ini,” katanya.

Sementara itu, Wan Rohimi berkata pihaknya akan berbincang dengan pengurusan parti berhubung tindakan yang akan diambil, sama ada akan mengemukakan rayuan atau sebaliknya.

Pada PRU15 November 2022, Che Alias memenangi kerusi Parlimen Kemaman selepas memperoleh 65,714 undi menewaskan Datuk Seri Ahmad Said yang mendapat undi sebanyak 38,535 dengan majoriti 27,179 undi.

Dua lagi calon yang bertanding di Parlimen itu, Rosli Ab. Ghani (Pejuang) dan Hasuni Sudin (Pakatan Harapan) masing-masing mendapat undi sebanyak 506 dan 8,340 undi.

Pada 3 Jan lepas, Ahmad yang juga Pengerusi Barisan Nasional (BN) Terengganu memberitahu, pihaknya memfailkan petisyen memohon mahkamah membatalkan keputusan PRU15 melibatkan Parlimen Marang, Kemaman dan Kuala Terengganu.

Ahmad dilaporkan berkata petisyen itu difailkan di Mahkamah Tinggi Kuala Terengganu kerana pihaknya mendakwa berlakunya pengagihan wang secara berleluasa di ketiga-tiga kawasan itu.

Bagaimanapun, pada 12 Feb Mahkamah Pilihan Raya Terengganu menolak petisyen yang dikemukakan BN setelah menerima bantahan awal yang dikemukakan oleh responden dan mengekalkan kemenangan Che Alias di Parlimen Kemaman pada PRU15.

Setiausaha Lajnah Undang-Undang dan Hak Asasi (Luham) PAS Pusat Ahmad Lufti Awang dilaporkan berkata, Hakim Datuk Mohamad Abazafree Mohd Abbas turut memerintahkan pempetisyen membayar kos RM30,000 kepada Che Alias, dalam prosiding yang diadakan secara dalam talian.

Namun, pada 2 Mei lepas, Mahkamah Persekutuan memerintahkan petisyen pilihan raya yang difailkan untuk mencabar keputusan PRU15 bagi Parlimen Kemaman itu dikembalikan ke Mahkamah Tinggi untuk perbicaraan penuh.–AlHijrah Online


TIGA KANAK-KANAK HILANG DITEMUI LEMAS

SETIU : Tiga kanak-kanak yang dilaporkan hilang ketika mencari kepah ditemui lemas di Muara Sungai Kampung Mangkuk, Setiu awal pagi tadi.

Menurut Ketua Polis Daerah Setiu, Deputi Superintendan Affandi Hussin, mangsa pertama ditemui pada jam 1 pagi tadi dan yang terakhir pada jam 8.15 pagi.

Kesemua mangsa berjaya ditemui dalam operasi pencarian oleh pasukan mencari dan menyelamat.

Kata Affandi, mayat pertama Nur Amni Insyirah Saiful Tarmizi, 9, ditemui pasukan penyelamat kira-kira jam 1.00 pagi sekitar jarak 800 meter dari lokasi mangsa dilaporkan hilang.

Manakala adiknya, Muhammad Aryan Faheem, 7, dijumpai terapung kira-kira 1.5 kilometer sekitar jam 1.47 pagi dan seorang lagi mangsa terakhir Nurulhasha Humaira Che Mohd Humaizi,11, pula ditemui pada jam 8.15 pagi.

“Pihak kami dengan kerjasama pihak Bomba, pihak APM dan juga semua agensi yang terlibat telah bersama-sama menjumpai ketiga-tiga mangsa dalam keadaan meniarap dan ketiga-tiga mangsa telah kita hantar ke hospital untuk menjalankan bedah siasat..”

Menurutnya kira-kira 80 anggota penyelamat termasuk penduduk kampung melakukan pencarian dan kesemua mayat mangsa yang dijumpai dibawa ke Unit Forensik Hospital Setiu untuk tindakan lanjut.

Pada jam 5.30 petang semalam kegembiraan enam kanak-kanak mencari kepah bertukar tragedi selepas tiga daripadanya dikhuatiri lemas dan tiga lagi sempat diselamatkan.

Kesemua mereka dikatakan sedang mencari kepah sejauh kira-kira 50 meter dari tebing sebelum tenggelam. –AlHijrah Online


LAPOR PIHAK GUNAKAN MASJID, SURAU UNTUK CERAMAH POLITIK

SABAK BERNAM, 3 Jun – Orang ramai diminta melaporkan kepada pihak berkuasa sekiranya terdapat pihak tertentu yang menggunakan masjid dan surau untuk menyampaikan ceramah politik sepanjang kempen Pilihan Raya Kecil (PRK) Sungai Besar.

Pengerusi Badan Perhubungan UMNO Selangor Datuk Seri Noh Omar berkata ia bagi memastikan titah Sultan Selangor, Sultan Sharafuddin Idris Shah supaya pihak masjid dan surau tidak menjadikan tazkirah sepanjang Ramadan sebagai ceramah politik, dipatuhi semua pihak.

“Sepanjang tempoh kempen dalam bulan Ramadan ini, tidak bolehlah guna masjid dan surau untuk berkempen, semua pihak perlu patuhi titah Sultan Selangor termasuk juga UMNO,” katanya kepada pemberita selepas menghadiri Karnival Usahawan Sungai Besar di sini, hari ini.

Majlis berkenaan dirasmikan Menteri Kemajuan Luar Bandar dan Wilayah Datuk Seri Ismail Sabri Yaakob. Noh berkata penceramah dan pendakwah yang tidak mempunyai tauliah daripada Majlis Agama Islam Selangor (MAIS) juga tidak sepatutnya dibenarkan untuk menyampaikan tazkirah.

Sultan Selangor baru-baru ini mengingatkan semua masjid dan surau di negeri ini supaya tidak menjadikan tazkirah sepanjang Ramadan sebagai ceramah politik serta mengambil imam luar untuk solat tarawih. Peringatan itu disampaikan baginda kepada Pengarah Jabatan Agama Islam Selangor (JAIS), Datuk Haris Kasim.

Haris yang dipetik sebuah akhbar berkata baginda melarang isi kandungan tazkirah menyentuh isu-isu sensitif yang menyinggung pihak-pihak tertentu kerana perbuatan sedemikian boleh menimbulkan rasa tidak senang hati serta perpecahan dalam masyarakat.

PRK Sungai Besar diadakan berikutan kematian penyandangnya yang juga Timbalan Menteri Perusahaan Perladangan dan Komoditi Datuk Noriah Kasnon dalam nahas helikopter di Sebuyau, Sarawak pada 5 Mei lepas.
Suruhanjaya Pilihan Raya (SPR) menetapkan pilihan raya kecil itu diadakan pada 18 Jun, manakala penamaan calon ditetapkan pada Ahad ini.

BERNAMA


PKNS AKAN SEGERA BAWA PULANG MANGSA NAHAS BAS DI TURKI

SHAH ALAM : Perbadanan Kemajuan Negeri Selangor (PKNS) akan bekerjasama dengan Kedutaan Malaysia di Turki dan Wisma Putra untuk segera membawa pulang semua mangsa yang terlibat dalam kemalangan bas di Turki semalam.

PKNS menerusi satu kenyataan memaklumkan pihaknya telah menerima laporan daripada Kedutaan Malaysia di Turki berhubung kejadian itu.

Menurut pihak kedutaan, kemalangan melibatkan sebuah bas dinaiki 35 rakyat Malaysia itu berlaku pada jam 11 pagi waktu Turki.

PKNS dalam satu kenyataan rasmi mengesahkan, seorang kakitangannya maut dalam nahas itu.

“Mangsa terlibat yang juga anggota PKNS mengikuti aktiviti percutian dan dalam perjalanan dari Pamukkale ke Cappadocia sebelum terbabit kemalangan di Afyonkarahisar.

“Seorang meninggal dunia, empat lagi cedera parah dan sedang dirawat di Hospital Afyonkarahisar manakala selebihnya cedera ringan serta dalam keadaan stabil.

Terdahulu PKNS mengesahkan seorang kakitangannya maut dalam nahas bas di Turki semalam.

Menerusi satu kenyataan rasmi, PKNS memaklumkan Azalan Miswan disahkan meninggal dunia pada jam 11.45 pagi waktu Turki. — SINAR HARIAN


NELAYAN WARGA EMAS MAUT, SEORANG LAGI HILANG DI PERAIRAN SUNGAI BESAR

SABAK BERNAM: Seorang lelaki ditemukan maut selepas disyaki hilang di perairan Sungai Besar, petang semalam.

Mayat mangsa, Kamarudin Che Om, 65, ditemui kira-kira jam 9.35 pagi tadi manakala seorang lagi mangsa yang turut dilaporkan hilang belum ditemui.

Penolong Pengarah Bahagian Operasi Kebombaan dan Penyelamat Bomba Selangor Mohamadul Ehsan Mohd Zain berkata, mayat mangsa yang juga seorang nelayan itu telah ditemui nelayan lain pada jarak empat batu nautika dari Jeti D Muara, Sungai Haji Dorani.

“Mangsa telah dibawa ke jeti dan identiti mangsa telah disahkan oleh keluarga mangsa yang turut berada di lokasi kejadian.

“Mayat mangsa diserahkan kepada pihak polis bagi tindakan lanjut,” katanya hari ini.

Semalam, dua sekawan nelayan termasuk seorang warga emas diysaki hilang di perairan Sungai Besar.

Kehilangan kedua-dua nelayan itu dilaporkan oleh menantu seorang daripada mangsa, katanya.—AlHijrah Online


PEMBERIAN VAKSIN KEPADA IBU HAMIL TANPA MENGIRA USIA KANDUNGAN

KUALA LUMPUR: Kerajaan perlu mempertimbangkan pemberian vaksin kepada ibu hamil, tanpa mengira usia kandungan.

Menurut Pakar Perunding Perbidanan, Sakit Puan dan Kesuburan, Hospital Pakar KPJ Tawakkal Kuala Lumpur, Dr Ahmad Murad Zainuddin, usaha tersebut perlu disegerakan berdasarkan ancaman pelbagai varian COVID-19 yang semakin mengganas.

Menurutnya, ibu mengandung tidak perlu risau dengan kesan kepada kandungan jika disuntik selepas waktu yang disarankan, sebaliknya fokus kepada kesihatan nyawa sendiri dan bayi di dalam kandungan.

Ikuti laporan Berita Alhijrah 9 Ogos 2021.—AlHijrah Online


WANITA MAUT DIPERCAYAI TERJUN DARI TINGKAT 28 KONDOMINIUM

DAMANSARA: Seorang wanita maut selepas dipercayai terjun dari tingkat 28 sebuah kondominium di Damansara Perdana sebelum tersangkut di tingkat 20 pagi tadi.

Pusat Gerakan Operasi (PGO) Selangor Jabatan Bomba dan Penyelamat Malaysia (JBPM) berkata, kejadian melibatkan mangsa wanita berbangsa Cina berumur 40-an.

“Mangsa telah diambil menggunakan teknik ‘rope rescue’ dan dibawa masuk ke dalam bangunan melalui tingkap di tingkat 20.

“Mangsa telah disahkan meninggal dunia di lokasi kejadian dan kes diserahkan kepada pihak polis untuk tindakan seterusnya,” katanya dalam satu kenyataan hari ini.

Operasi menyelamat selesai pada jam 10.55 pagi tadi.—AlHijrah Online


LIMA SEKELUARGA TERMASUK TIGA KANAK-KANAK NYARIS RENTUNG DALAM KEBAKARAN

JOHOR BAHRU: Lima sekeluarga termasuk tiga kanak-kanak terselamat dalam kebakaran di sebuah pangsapuri di Bandar Selesa Jaya, Skudai, petang semalam.

Ketua Balai Bomba dan Penyelamat (BBP) Skudai, Penolong Kanan Penguasa Bomba Saifulbahri Safar berkata, pihaknya menerima panggilan kecemasan berhubung kejadian kira-kira jam 3.37 petang.

Katanya kejadian berlaku semasa ibu bapa kepada tiga kanak-kanak tersebut tiada di rumah di mana bapa mereka keluar bekerja dan ibunya pergi ke kedai membeli barang.

“Setibanya anggota di lokasi, didapati sebuah bilik di tingkat tiga yang berkeluasan 96 kaki persegi musnah kira-kira 80 peratus dalam kebakaran.

“Apabila berlaku kebakaran, ibu bapa kanak-kanak yang berusia tiga, enam dan lapan tahun bergegas pulang ke rumah selepas dimaklumkan jiran,” katanya dalam satu kenyataan hari ini.

Saifulbahri berkata, lima beranak tersebut berjaya menyelamatkan diri dan dilaporkan tiada yang cedera.

Kebakaran tersebut berjaya dipadamkan anggota bomba yang tiba di lokasi kejadian dengan bantuan dua jentera dan satu Unit Bantuan Perkhidmatan Kecemasan (EMRS).

“Punca kebakaran dan anggaran kerugian masih dalam siasatan, operasi tamat pada jam 4.56 petang,” katanya.—AlHijrah Online


H5N1: TIADA HAIWAN HIDUP DAN PRODUK DIIMPORT DARI SHAOYANG

PUTRAJAYA: Malaysia tidak mengimport haiwan hidup dan produk dari kawasan Shaoyang di wilayah Hunan, China, yang dilaporkan berlakunya wabak selsema burung H5N1, kata Ketua Pengarah Perkhidmatan Veterinar Datuk Dr Quaza Nizamuddin Hassan Nizam.

Beliau dalam kenyataan hari ini berkata Malaysia mengimport keratan ayam dari loji pemprosesan ayam di Liaocheng, Shangdong, yang terletak kira-kira 1,313 km dari tempat kejadian.

Berdasarkan laporan media, China melaporkan penularan H5N1 di sebuah ladang ternakan di bandar Shaoyang, dengan kira-kira 4,500 daripada 7,859 ayam yang diternak di ladang itu dilaporkan mati akibat jangkitan virus itu.

Menurut Quaza Nizamuddin, pihak berkuasa China telah mengambil tindakan untuk mengawal penyakit berkenaan susulan laporan kes H5N1 itu.

Jabatan Perkhidmatan Veterinar juga sentiasa mengambil sampel keratan ayam yang dibawa masuk untuk diuji bagi penyakit H5N1, katanya.

“Setakat ini tiada sampel yang positif,” katanya.

Langkah berjaga-jaga juga akan ditingkatkan dan sampel akan diambil daripada setiap kosainmen untuk diuji, katanya.

Beliau berkata, Jabatan Perkhidmatan Veterinar akan sentiasa memantau keadaan dan berhubung dengan World Animal Health Organisation (OIE) untuk mengetahui status kedudukan sebenar dari semasa ke semasa. — BERNAMA


AIMAN RIDHWAN, SOFIZAH JOHAN QARI, QARIAH TILAWAH AL-QURAN PERINGKAT KEBANGSAAN

JOHOR BAHRU: Qari dari Perak, Aiman Ridhwan Mohamad Ramlan dan Sofizah Mousin, qariah dari Selangor masing-masing dinobatkan sebagai johan Tilawah Al-Quran Peringkat Kebangsaan 1443H/2022M yang diumumkan di Pusat Islam Iskandar, di sini semalam.

Dengan kemenangan itu kedua-duanya membawa pulang wang tunai berjumlah RM15,000 dan tambahan RM10,000 untuk menunaikan haji serta cenderamata dan sijil penyertaan.

Naib johan pula disandang Muhammad Umar Syazuli Mohd Tahir qari dari Pulau Pinang dan qariah Sarrul Munirah Haris dari Melaka, yang masing-masing menerima RM10,000, wang tambahan RM10,000 untuk menunaikan haji, cenderamata dan sijil penyertaan.

Tempat ketiga disandang oleh Azraie Abdul Hak dari Melaka serta qariah Nurul Syafiqah Nardi dari Perak dan masing-masing menerima RM7,500, tambahan RM10,000 untuk menunaikan haji, cenderamata dan sijil penyertaan.

Acara hafazan 30 juzuk untuk hafiz, Abdullah Ulwan Ismail dari Kelantan dinobatkan sebagai pemenang, diikuti Shahrul Hanifi Shahrul Yusri dari Negeri Sembilan ditempat kedua dan Ahmad Huzaifah Ahmad Fauzi dari Selangor tempat ketiga.

Nurjahidah Hadirah Alliar@Ilyas dari Johor pula diumumkan sebagai pemenang bagi hafizah, diikuti Asma’ Insyirah Salleh Sani dari Negeri Sembilan ditempat kedua dan Athirah Salihah Al-Azmi dari Wilayah Persekutuan ditempat ketiga.

Johan membawa pulang wang RM12,000 dan tambahan RM10,000 untuk menunaikan haji serta piala iringan, sementara naib johan RM8,000 dan tambahan RM10,000 untuk menunaikan haji, tempat ketiga RM6,500 dan tambahan RM10,000 untuk menunaikan haji serta sagu hati pula sebanyak RM2,000.

Acara hafazan 20 juzuk bagi hafiz pula menyaksikan Ahmad Ikmal Mohd Ridhuan dari Johor muncul sebagai pemenang, diikuti Muhammad Adib Ahmad Rozaini dari Perak ditempat kedua dan Ahmad Adil Luqman Nor Ismail dari Selangor tempat ketiga.

Bagi hafizah, Nurul Husna Abdul Aziz dari Kedah diumumkan sebagai pemenang, diikuti tempat kedua Auni Nasuha Md Noh dari Negeri Sembilan dan Aqilah Sulhi Ahmad Rozaini dari Perak ditempat ketiga.

Johan membawa pulang wang tunai RM7,000 dan tambahan RM7,000 untuk menunaikan umrah, manakala naib johan RM5,000, tempat ketiga RM3,000 dan sagu hati RM1,500.

Sementara itu, bagi kategori hafazan al-Quran 10 juzuk bahagian hafiz, Muhammad Jibril Mohd Hanafiah dari Pahang diumumkan sebagai pemenang diikuti Danish Farhan Abdul Razak dari Pulau Pinang ditempat kedua dan Muhammad Asyraf Amir dari Johor tempat ketiga.

Bagi bahagian hafizah, Fatimah Azzahra Mohd Shahrol dari Johor dinobatkan sebagai johan, diikuti Siti Nabilah Zamri dari Melaka di tempat kedua dan Nur Izzati Norazmi dari Wilayah Persekutuan tempat ketiga.

Johan membawa pulang wang RM5,000 dan piala iringan, manakala naib johan RM4,000, tempat ketiga RM2,000 serta sagu hati RM1,000.

Terdahulu Pemangku Raja Johor Tunku Mahkota Ismail Sultan Ibrahim dan isteri Che’ Puan Besar Khaleeda Bustamam berkenan menyempurnakan Majlis Penutupan dan Pengurniaan Hadiah yang turut menyaksikan Johor muncul sebagai juara keseluruhan.

Turut hadir Menteri Besar Johor Datuk Onn Hafiz Ghazi dan Menteri di Jabatan Perdana Menteri (Hal Ehwal Agama) Datuk Idris Ahmad.

Majlis Tilawah dan Hafazan Al-Quran Peringkat Kebangsaan dirasmikan Perdana Menteri Datuk Seri Ismail Sabri Yaakob pada 12 Jun lepas dan berlangsung enam hari dengan penyertaan 110 peserta tilawah dan hafazan mewakili 14 negeri, kesemua mereka turut diadili 12 hakim tilawah dan 14 hakim hafazan. –AlHijrah Online


AJARAN SESAT DI MUALLIM DARI NEGERI JIRAN

KUALA KANGSAR: Polis percaya kegiatan ajaran sesat yang dikenal pasti bertapak di Muallim, Perak, dibawa oleh pihak luar.

Ketua Polis Perak Datuk Mior Faridalathrash Wahid berkata, kumpulan terlibat dipercayai bergerak dari negeri jiran sebelum membuat penempatan di sebuah kawasan di daerah itu bagi menyebarkan ajaran yang memesongkan akidah.

“Kumpulan itu bergerak dari negeri jiran kemudian buat penempatan di kawasan Muallim.

“Bagaimanapun, saya tidak boleh ulas lanjut kerana kes itu masih dalam siasatan Jabatan Agama Islam Perak (JAIPk),” katanya.

Sebelum ini, Berita Alhijrah melaporkan JAIPk menasihatkan orang ramai agar berhati-hati dengan satu kumpulan dipercayai mengamalkan ajaran sesat di negeri itu.

Pengarahnya Datuk Mohd Yusop Husin berkata, kumpulan terbabit sebelum ini berkampung di Ulu Rening, Batang Kali, Selangor namun telah lari ke Perak dan berselindung dengan nama lain bagi mengaburi mata masyarakat.—AlHijrah Online


KOS TUNAI HAJI BAKAL DIMUKTAMAD KABINET –IDRIS AHMAD

PUTRAJAYA : Kos menunaikan ibadah haji untuk musim 1443H/2022 akan dimuktamadkan selepas dibentangkan dalam mesyuarat Kabinet, kata Menteri di Jabatan Perdana Menteri (Hal Ehwal Agama) Senator Idris Ahmad.

Beliau berkata pihak Tabung Haji yang baru kembali dari Arab Saudi akan memberi taklimat kepadanya berkaitan kos mengerjakan haji dalam masa terdekat.

“Naik atau tidak, tunggu keputusan yang akan diputuskan oleh Kabinet,” katanya kepada pemberita selepas majlis penyampaian sumbangan Kedutaan China di Malaysia kepada Jabatan Agama Islam Wilayah Persekutuan (JAWI) Food Bank di sini hari ini.

Idris sebelum ini dilaporkan berkata, kos mengerjakan ibadah haji dijangka meningkat berikutan perkembangan terkini berkaitan prosedur operasi standard (SOP) dan protokol kesihatan ketat yang dikuatkuasakan kerajaan Arab Saudi bagi membendung penularan COVID-19 dalam kalangan jemaah haji.

Beliau juga berkata, Tabung Haji sedang menyemak dengan terperinci kos yang terkesan akibat kadar inflasi serta peraturan dan cukai baharu di Arab Saudi termasuk caj visa haji yang diperkenalkan pada musim haji 1441H/2020, selain kenaikan kadar cukai nilai tambah (VAT) di Arab Saudi daripada lima peratus kepada 15 peratus bermula Julai tahun lepas.

Menurut laporan media pada Mac lepas, kos mengerjakan haji tahun ini meningkat kira-kira Sembilan peratus kepada sekurang-kurangnya RM25,000 bagi seorang jemaah haji berbanding RM22,900 pada 2019 dan 2020.

Ketika ini, bayaran yang perlu ditanggung jemaah haji negara adalah RM9,980 dan tidak pernah berubah sejak 2009, manakala baki RM12,920 ditanggung Tabung Haji. –AlHijrah Online


PKRC MAEPS KECOH SELEPAS PESAKIT COVID-19 KANTOI CURI TELEFON

KUALA LUMPUR: Pusat Kuarantin dan Rawatan COVID-19 Taman Ekspo Pertanian Malaysia (MAEPS) Serdang kecoh selepas dua individu yang merupakan pesakit ditangkap pesakit lain selepas disyaki terlibat kes kecurian telefon bimbit.

Ketua Polis Daerah Sepang, Asisten Komisioner Wan Kamarul Azran Wan Yusof berkata, ketika kekecohan yang berlaku pada jam 10.30 malam itu, pegawai perubatan wanita berusia 34 tahun yang bertugas ketika ini mengaktifkan kod jingga dan meminta bantuan daripada polis bertugas bagi meredakan keadaan.

“Pengadu telah menjalankan temu bual dalam kalangan pesakit dan mendapati berlaku kecurian beberapa buah telefon bimbit dalam kalangan pesakit.

“Pesakit berkenaan kemudiannya telah menahan dua lelaki yang juga merupakan pesakit di dewan berkenaan kerana disyaki telah mencuri telefon bimbit pesakit yang lain,” katanya dalam kenyataan hari ini.

Tambahnya suspek dipindahkan ke Dewan DG bagi tujuan keselamatan dan empat telefon bimbit yang dicuri itu turut dirampas.

Ujarnya lagi dua suspek itu akan menghabiskan tempoh kuarantin sebelum dipindahkan ke lokap polis.

Siasatan akan dijalankan mengikut Seksyen 380 Kanun Keseksaan.

Dalam video dan gambar yang tular sejak semalam, sepasukan anggota polis dengan kelengkapan anti rusuhan telah dikerahkan ke PKRC MAEPS susulan kekecohan tersebut. — AlHijrah Online


MAIS KECUALIKAN RM518,000 KOS SEWA PREMIS BANTU 134 PENYEWA

KUALA LUMPUR: Majlis Agama Islam Selangor (MAIS) mengecualikan RM518,248 pembayaran sewaan bagi April 2020 kepada 134 penyewa premis dan tanah MAIS berikutan penularan wabak COVID-19.

Setiausaha MAIS, Dr Ahmad Shahir Makhtar berkata inisiatif itu seiring dengan tindakan Kerajaan Negeri Selangor membantu penyewa terjejas dalam tempoh Perintah Kawalan Pergerakan (PKP).

“Sebanyak 134 individu dan syarikat yang terlibat dan dikenalpasti dengan pengecualian sewaanbulan April ini. Jumlah keseluruhan sewaan ini melibatkan hampir RM518,248.50.

“MAIS berharap dengan pengecualian sewaan ini dapat meringankan beban mereka, terutamanya kepada peniaga-peniaga kecil dan sederhana yang terjejas pendapatan akibat daripada pelaksanaan PKP,” katanya dalam kenyataan di sini hari ini.

MAIS menyediakan perkhidmatan sewaan rumah kediaman, ruang premis pejabat dan lot kedai di kawasan yang strategik dan tanah kosong untuk tujuan komersial atau pertanian.

Sebarang pertanyaan berhubung sewa hartanah boleh dibuat dengan menghubungi talian 019-2302040 (Zare Dalugamin) atau 019-264 0631 (Arzlan Mokhtar). — AlHijrah Online


USAHA MENCARI SEORANG LAGI MANGSA RUNTUHAN RESORT GIAT DIJALANKAN

KUALA BESUT:Pasukan mencari dan menyelamat (SAR) giat mengesan seorang lagi mangsa dipercayai masih terperangkap dalam insiden runtuhan bangunan tiga tingkat di sebuah resort dalam pembinaan di Pulau Perhentian, di sini hari ini.

Ketua Polis Daerah Besut Supt Abdul Rozak Muhammad berkata mangsa terakhir daripada kesemua tujuh yang dilaporkan terlibat merupakan warga Indonesia dikenali sebagai Suparno berumur lingkungan 40-an.

Beliau berkata dalam kejadian kira-kira 5 pagi itu, kesemua mangsa terdiri daripada tiga lelaki Rohingya, tiga lelaki warga Indonesia dan seorang lelaki tempatan dikatakan sedang tidur dalam bangunan berkenaan sebelum berlakunya runtuhan.

“Tiga daripada mereka iaitu Mohd Eunuh Hamid Husson, Shamsul Alam Abdul Sukur dan Mohd Rafiq yang merupakan warga Rohingya serta seorang lelaki tempatan dikenali Leong berjaya keluar sendiri daripada runtuhan itu.

“Dua lagi mangsa warga Indonesia yang baru diselamatkan pasukan SAR ialah Jamil, 33, dan Ramli, 48, masing-masing pada12.53 dan 1.18 tengah hari tadi,” katanya pada sidang media di Jeti Kuala Besut.

Abdul Rozak berkata kesemua enam mangsa yang selamat telah dibawa ke jeti Kuala Besut sebelum dihantar Hospital Besut untuk rawatan lanjut dan keadaan mereka kini dilaporkan stabil.

Beliau berkata pihaknya telah menyoal siasat penyelia projek Liew Sin Fatt dan beliau mendakwa mendengar bunyi dentuman bangunan runtuh sebelum keluar meninjau ke lokasi kejadian yang terletak 30 meter dari pejabatnya.

“Liew mendakwa ketika itu bangunan berkenaan telah runtuh sepenuhnya dan keadaan yang masih gelap menyebabkannya gagal melihat mangsa di bawah runtuhan tersebut. Polis telah membuka Pusat Kawalan Tempat Kejadian (PKTK) di lokasi pada 9 pagi.

“Operasi akan diteruskan sehingga mangsa terakhir ditemukan atau polis merasakan sudah tiada lagi mangsa. Punca runtuhan masih dalam siasatan,” katanya.

Abdul Rozak berkata usaha mengesan Suparno membabitkan 70 pegawai dan anggota daripada Polis Diraja Malaysia (PDRM), Jabatan Bomba dan Penyelamat Bomba (JBPM), Angkatan Pertahanan Awam Malaysia (APM) dan Pasukan Polis Marin selain dibantu Jabatan Sukarelawan Malaysia, pasukan Kementerian Kesihatan (KKM), penduduk kampung serta pekerja resort berkenaan.–AlHijrah Online


FAMA SASAR JUALAN KHAS AIDILADHA MADANI RM11 JUTA

SHAH ALAM: Program Jualan Khas Aidiladha MADANI yang dilaksanakan Kementerian Pertanian dan Keterjaminan Makanan (KPKM) sejak semalam hingga 28 Jun menyasarkan nilai jualan sebanyak RM11 juta.

Pengerusi Lembaga Pemasaran Pertanian Persekutuan (FAMA) Aminuddin Zulkipli berkata program itu melibatkan lebih 20,000 usahawan di 203 outlet pemasaran FAMA seluruh negara yang merangkumi Pasar Tani, Pasar Tani Kekal, Pusat Transformasi Luar Bandar (RTC) dan Medan Niaga Satok (MNS).

Beliau berkata orang ramai tidak perlu berasa khuatir untuk mendapatkan keperluan kerana FAMA akan memastikan bekalan di setiap lokasi ini mencukupi.

“FAMA menyasarkan nilai jualan bagi komoditi ayam sahaja sebanyak RM440,000 bersamaan 30,000 ekor dan komoditi daging bernilai RM220,000 bersamaan 6.2 tan untuk jualan kali ini,” katanya selepas melancarkan Program Jualan Khas Aidiladha MADANI peringkat kebangsaan di Pasar Tani Stadium Shah Alam di sini hari ini, yang turut dihadiri pemangku Ketua Pengarah FAMA Abdul Rashid Bahri.

Aminuddin seterusnya memberi jaminan bahawa bekalan daging, ayam, sayur-sayuran dan kelapa adalah mencukupi menjelang sambutan Aidiladha.

“Selain barangan segar seperti daging, ayam dan sayur-sayuran, pengguna juga berpeluang mendapatkan bekalan juadah Aidiladha seperti ketupat, rendang, lemang dan kuih-muih di Program Jualan Khas Aidiladha MADANI ini,” katanya.

Pada majlis sama beliau turut melancarkan jualan istimewa Kombo MADANI yang menawarkan seekor ayam, serai, lengkuas, halia dan daun kunyit dijual pada harga RM10 per unit buat 100 pembeli sahaja.–AlHijrah Online


KES DENGGI DI SELANGOR MENINGKAT – DG HISHAM

PUTRAJAYA: Kes demam denggi di Selangor meningkat sebanyak 270 kes menjadikan jumlah keseluruhannya adalah 920 kes pada Minggu Epidemiologi (ME) ke-20, bermula 15 hingga 21 Mei.

Pada ME ke-19 iaitu bermula 8 hingga 14 Mei, kes demam denggi yang dicatatkan di negeri itu adalah sebanyak 650 kes.

Ketua Pengarah Kesihatan Tan Sri Dr Noor Hisham Abdullah berkata ia menjadikan kumulatif kes demam denggi dilaporkan dalam negara sehingga kini adalah 16,145 kes, meningkat sebanyak 52.4 peratus bagi tempoh sama 2021 iaitu 10,597 kes.

“Sembilan kematian akibat komplikasi denggi turut dilaporkan setakat ini berbanding lima kematian bagi tempoh sama tahun lepas,” katanya dalam satu kenyataan hari ini.

Dr Noor Hisham berkata Wilayah Persekutuan Kuala Lumpur dan Putrajaya mencatatkan 121 kes, diikuti Sabah (119), Johor (82) dan Kedah (43), masing-masing pada ME ke-20.

Beliau berkata sebanyak 41 lokaliti titik panas turut dilaporkan pada ME ke-20 dengan 36 lokaliti di Selangor, tiga di Kuala Lumpur dan Putrajaya dan masing-masing satu lokaliti di Melaka serta Sabah.

Katanya, dalam keadaan penularan jangkitan demam denggi yang tinggi ketika ini, setiap lapisan masyarakat perlu bertindak proaktif dengan memastikan persekitaran premis kediaman dan tempat kerja bebas dari tempat pembiakan nyamuk Aedes.

“Pihak berwajib dalam komuniti juga melakukan aktiviti cari dan musnah pembiakan nyamuk Aedes selain menggunakan kaedah pencegahan seperti pencegah dan semburan aerosol dalam premis untuk membunuh nyamuk dewasa,” katanya.–AlHijrah Online


SUSPEK KES WANITA MAUT DALAM KEBAKARAN BENGKEL SEKOLAH DITAHAN

KUALA LUMPUR: Polis menahan seorang lelaki tempatan bagi membantu siasatan kes seorang wanita ditemui rentung dalam kebakaran bengkel di sebuah sekolah menengah di Bandar Tun Razak, di sini semalam.

Ketua Polis Daerah Cheras ACP Muhammad Izham Jaafar berkata, suspek berusia 30-an telah ditahan pada pukul 6 petang di lokasi kejadian.

Lelaki itu ditahan bagi membantu siasatan di bawah Seksyen 302 Kanun Keseksaan kerana membunuh.

“Mangsa yang rentung dipercayai seorang penyelia kedai buku di sekolah tersebut yang berusia 25 tahun, dan mayatnya telah dihantar ke Hospital Canselor Tunku Muhriz Universiti Kebangsaan Malaysia (UKM) bagi bedah siasat,” katanya, hari ini.

Terdahulu, mayat wanita berkenaan ditemui anggota Balai Bomba dan Penyelamat Bandar Tun Razak yang memadamkan kebakaran bengkel tersebut selepas menerima laporan kejadian kira-kira jam 6.04 petang semalam.

Pihak polis menasihatkan orang ramai agar tidak membuat sebarang spekulasi terhadap mana-mana kejadian tanpa bukti yang sahih.

“Sekiranya mempunyai sebarang maklumat berhubung kejadian ini, orang ramai boleh menghubungi IPD Cheras di talian 013-2165881, Hotline Polis Kuala Lumpur di talian 03-2146 0584 / 585 atau mana-mana balai polis yang berdekatan,” katanya. — AlHijrah Online


PENGGUBAL UNDANG-UNDANG IRAN MATI AKIBAT KORONAVIRUS

ANKARA: Seorang penggubal undang-undang Iran meninggal dunia akibat wabak koronavirus, demikian laporan media tempatan hari ini.

Fatemeh Rahbar, ahli Parti Pakatan Islam, dirawat di unit
rawatan rapi sejak Khamis lalu, demikian menurut laporan media Tesnim Agency
dipetik agensi berita Anadolu.

Pihak berkuasa Iran mengesahkan 4,747 kes koronavirus direkodkan di seluruh negara, termasuk naib presiden, 23 ahli parlimen dan timbalan menteri kesihatan, dengan 124 kes telah meninggal dunia.

Pegawai-pegawai Iran kini dilarang daripada keluar negara dan Parlimen ditangguhkan ekoran penularan wabak itu. – Terjemahan AlHijrah Online


SABAH KUATKUASA KAWALAN RENTAS DAERAH

KUALA LUMPUR: Kerajaan menguatkuasakan Kawalan Rentas Daerah di seluruh Sabah, mulai 3 Oktober hingga 16 Oktober.

Menteri Kanan (Keselamatan), Datuk Seri Ismail Sabri Yaakob berkata, walaupun kawalan rentas daerah dilaksanakan, perkhidmatan perlu seperti bekalan makanan, perubatan, keselamatan dan lain-lain, masih dibenarkan.

Tambahannya, mereka yang menjalani kuarantin dan akan tamat tempoh kuarantin, akan dibenarkan pulang ke daerah masing-masing atau ke semenanjung, Sarawak dan Labuan, sepanjang tempoh ini.

“Perintah Kawalan Pergerakan Diperketatkan Bersasar (PKPDB) di empat daerah iaitu Tawau, Lahad Datu, Kunak dan Semporna yang diumumkan sebelum ini kekal berkuat kuasa seperti biasa,” katanya.

Dalam kenyataan Ismail Sabri, sebarang maklumat lanjut akan dimaklumkan oleh kerajaan negeri Sabah melalui Jawatankuasa Bencana Alam Covid-19 Sabah yang dipengerusikan Setiausaha Kerajaan Negeri.

Dalam pada itu Sarawak umum larangan kemasukan individu dari Sabah, Labuan dalam tempoh dua minggu mulai 4 Oktober ini sebagai langkah mencegah penyebaran pandemik COVID-19 di negeri itu. -AlHijrah Online


NPRA BATAL NOTIFIKASI LIMA PRODUK KOSMETIK MENGANDUNGI RACUN BERJADUAL

KUALA LUMPUR: Bahagian Regulatori Farmasi Negara (NPRA) Kementerian Kesihatan (KKM) membatalkan notifikasi lima produk kosmetik kerana dikesan mengandungi racun berjadual.

Ketua Pengarah Kesihatan Tan Sri Dr Noor Hisham Abdullah berkata produk tersebut ialah Sweet 13 Skincare Treatment Cream, Ninaskincare Skin Puteh Moisturizer dan Skin Dessert Cream, masing-masing mengandungi merkuri manakala Haemun Cream mengandungi miconazole dan Karisma Birds Nest Gel (hydroquinone dan tretinoin).

“Notifikasi produk-produk kosmetik terlibat telah dibatalkan oleh Pengarah Kanan Perkhidmatan Farmasi, KKM dan tidak lagi dibenarkan untuk dijual di Malaysia,” katanya dalam kenyataan hari ini.

Beliau berkata orang awam yang sedang menggunakan produk-produk kosmetik itu dinasihatkan segera menghentikan penggunaannya dan mendapatkan nasihat daripada ahli profesional kesihatan, jika mengalami sebarang ketidakselesaan atau kesan advers.

Katanya, hidrokuinon boleh menyebabkan kemerahan pada kulit disapu, ketidakselesaan, perubahan warna kulit tidak diingini, kulit menjadi hipersensitif, menghalang proses pigmentasi yang mengurangkan perlindungan kulit daripada pancaran sinar ultraungu berbahaya dan meningkatkan risiko kanser kulit.

Beliau berkata penggunaan tretinoin tanpa pengawasan ahli profesional kesihatan boleh menyebabkan bahagian kulit yang disapu menjadi kemerahan, tidak selesa, pedih, mengelupas dan hipersensitif kepada cahaya matahari.

Selain itu, anti-fungal (miconazole) yang diguna secara tidak terkawal boleh meningkatkan risiko kerintangan seterusnya mengurangkan keberkesanan untuk merawat jangkitan pada masa hadapan.

“Merkuri dilarang dalam produk kosmetik kerana boleh memudaratkan kesihatan. Ia boleh diserap masuk ke dalam badan dan menyebabkan kerosakan pada buah pinggang dan sistem saraf serta mengganggu perkembangan otak kanak-kanak kecil atau belum dilahirkan,” katanya menambah ia juga menyebabkan ruam, iritasi dan perubahan lain pada kulit.

Dr Noor Hisham berkata penjual dan pengedar produk kosmetik itu perlu menghentikan penjualan dan pengedaran dengan serta-merta kerana ia melanggar Peraturan-Peraturan Kawalan Dadah dan Kosmetik 1984.

Individu yang melakukan kesalahan di bawah Peraturan-Peraturan ini boleh dikenakan hukuman denda tidak melebihi RM25,000 atau penjara tidak melebihi tiga tahun atau kedua-duanya untuk kesalahan pertama dan denda tidak melebihi RM50,000 atau penjara tidak melebihi lima tahun atau kedua-duanya untuk kesalahan berikutnya.

Syarikat yang melakukan kesalahan pula boleh dikenakan denda sehingga RM50,000 untuk kesalahan pertama dan denda sehingga RM100,000 untuk kesalahan berikutnya.


DOKTOR KKM MENINGGAL DUNIA, KES MAUT KESEMBILAN COVID-19

KUALA LUMPUR: Seorang doktor perubatan Kementerian Kesihatan Malaysia (KKM) menjadi kes kesembilan yang maut akibat wabak COVID-19 di negara ini.

Berita menyedihkan itu diumumkan Ketua Pengarah Kesihatan, Datuk Dr Noor Hisham Abdullah dalam posting terkini beliau di Facebook sebentar tadi.

“Dukacita dimaklumkan sehingga kini, terdapat pertambahan satu lagi kes kematian baru berkaitan COVID-19 telah dilaporkan ke Crisis Preparedness and Response Centre (CPRC) Kebangsaan.

“Pelaporan terbaru ini menjadikan jumlah kumulatif kes kematian COVID-19 di Malaysia sebanyak sembilan setakat ini.

“Kes kematian kesembilan adalah merupakan kes kematian pertama dalam kalangan kakitangan kesihatan melibatkan seorang lelaki warganegara Malaysia (kes ke-890) berusia 48 tahun yang merupakan seorang doktor perubatan KKM,” katanya.

Dr Noor Hisham berkata kes terbabit mempunyai sejarah perjalanan ke negera Turki.

“Beliau telah dimasukkan ke Hospital Tuanku Fauziah, Kangar 17 Mac lalu setelah mengalami simptom Severe Acute Respiratory Infection.

“Beliau telah disahkan positif COVID-19 pada 18 Mac 2020 dan diberikan bantuan alatan pernafasan sejak 19 Mac 2020 setelah keadaan kesihatan beliau merudum sebelum disahkan meninggal dunia pada jam 10.33 pagi, 22 Mac 2020,” kata Ketua Pengarah Kesihatan.

Dr Noor Hisham berkata kes jangkitan COVID-19 ini disyaki bukan dari kalangan barisan hadapan (frontliners) mahupun daripada kalangan rakan kerja (working colleague) yang berhadapan dengan pesakit COVID-19.

“Ianya adalah berkait dengan sejarah perjalanan ke luar negara,” katanya sambil menyatakan seluruh warga KKM mengucapkan takziah kepada ahli keluarga arwah. — AlHijrah Online/ Syed Azwan Syed Ali


MAUT AKIBAT BEREBUT SEBUAH KIPAS

SERDANG: Seorang warga asing maut ditikam bertubi-tubi oleh rakan serumahnya di Bandar Putera Permai, Seri Kembangan, kira kira jam 10 malam tadi.

Kejadian tersebut berlaku akibat pertelingkahan kecil kerana berebut sebuah kipas antara mangsa dan rakan serumahnya.

Ketika pertelingkahan kecil bertukar tegang, mangsa cuba melarikan diri tetapi tidak berjaya kerana telah ditikam dari belakang oleh suspek dipercayai menggunakan sebilah pisau.

Mangsa maut di tempat kejadian dan suspek dilapor melarikan diri.

Pisau yang dipercayai digunakan suspek untuk kes pembunuhan itu dijumpai polis kira-kira 50 meter dari tempat kejadian.

Mangsa dilapor tinggal di rumah itu bersama isteri dan dua anaknya.

Isteri dan ahli keluarga mangsa telah dibawa ke Ibu Pejabat Polis Daerah Serdang untuk diambil keterangan dan mayat mangsa dibawa ke Hospital Serdang untuk dibedah siasat.

Kes ini diklasifikasikan mengikut Seksyen 302 Kanun Keseksaan. — AlHijrah Online


COVID-19: 333 KES SEMBUH, REKOD TERTINGGI SEJAK PKP

KUALA LUMPUR: Sebanyak 333 kes sembuh Covid-19 dilaporkan hari ini menjadikan ia angka sembuh tertinggi sejak pelaksanaan Perintah Kawalan Pergerakan (PKP).

Kes baharu positif COVID-19 di Malaysia pula berkurangan setakat jam 12 tengah hari tadi, dengan hanya 11 kes direkodkan.

Kementerian Kesihatan Malaysia (KKM) memaklumkan, daripada 11 kes yang dilaporkan hanya satu kes import diterima membabitkan seorang rakyat Malaysia, manakala baki 10 merupakan penularan tempatan dengan empat daripadanya adalah warganegara dan enam lagi bukan warga negara.

Tiada kematian dilaporkan pada tempoh sama, dengan bilangan kumulatif yang meninggal dunia kekal 121 orang.

Setakat ini Malaysia telah merekodkan 8,505 kes positif COVID-19, manakala kes sembuh dan discaj dari hospital berjumlah 7,733 kes.

Empat pesakit masih ditempatkan di Unit Rawatan Rapi (ICU), namun tiada yang memerlukan bantuan pernafasan.

Tiada sidang media dibuat hari ini memandangkan KKM telah membuat ketetapan bahawa ia akan dibuat tiga hari sahaja seminggu, iaitu pada Isnin, Rabu dan Jumaat.

Bagaimanapun KKM akan mengeluarkan kenyataan media setiap hari bagi berkongsi perkembangan harian wabak COVID-19 di tanah air. – AlHijrah Online / Ardi Herman Mohd Mardzi


PELAJAR TUNGGANG BASIKAL MAUT DIGILIS LORI

MERU: Seorang pelajar tingkatan satu maut selepas digilis sebuah lori di persimpangan Persiaran Hamzah Alang, di sini semalam.

Ketua Polis Daerah Klang Utara ACP Vijaya Rao berkata, kejadian dipercayai berlaku kira-kira jam 3.30 petang ketika mangsa yang berusia 13 tahun itu sedang menunggang basikal bersama rakannya.

“Mangsa yang dari Jalan Durian menghala ke Meru menunggang basikal keluar dari simpang tersebut menuju ke Jalan Persiaran Hamzah Alang sementara lori yang dipandu lelaki datang dari arah Kapar tidak sempat mengelak lalu melanggar mangsa.

“Mangsa yang berasal dari Jalan Nenas mengalami kecederaan parah di kepala sebelum disahkan meninggal dunia di lokasi kejadian,” katanya dalam satu kenyataannya, hari ini.

Tambahnya, mayat mangsa telah dibawa ke Hospital Tengku Ampuan Rahimah Klang bagi proses bedah siasat untuk mengetahui punca kematiannya.

Polis masih meneruskan siasatan mengenai kejadian itu dan pemandu lori terlibat telah dipanggil dan selesai dirakam keterangannya.

Kes disiasat di bawah Seksyen 41(1)Akta Pengangkutan Jalan 1987.—AlHijrah Online


KANAK-KANAK LELAKI MAUT DIREMPUH MPV

KUANTAN: Seorang kanak-kanak lelaki maut selepas basikal yang ditunggangnya dirempuh sebuah kenderaan pelbagai guna (MPV) ketika cuba melintas jalan di Lorong 14 Kampung Padang Jaya 2, petang semalam.

Kejadian berlaku pada jam 6.45 petang melibatkan mangsa, Muhammad Azzim Imni Mohd Faizal yang berusia 8 tahun.

Mangsa meninggal dunia serta merta di lokasi kejadian.

Ketua Polis Daerah Kuantan, Asisten Komisioner Wan Mohd Zahari Wan Busu berkata, kemalangan berlaku ketika MPV dipandu wanita itu menuju ke Jalan Kampung Padang Jaya 8 untuk ke Sungai Lembing.

“Apabila tiba di lokasi kejadian, mangsa yang menaiki basikal dipercayai secara tiba-tiba melintas dari kiri ke kanan jalan untuk pulang ke rumahnya di Lorong Kampung Padang Jaya 15.

“Disebabkan jarak yang terlalu dekat, pemandu MPV tidak sempat mengelak lalu terlanggar mangsa,” kata Wan Mohd Zahari.

Beliau berkata, mayat kanak-kanak itu dihantar ke Hospital Tengku Ampuan Afzan (HTAA) untuk proses bedah siasat.

Manakala pemandu MPV yang juga seorang wanita berusia 33 tahun tidak mengalami kecederaan.

Kes disiasat di bawah Seksyen 41 (1) Akta Pengangkutan Jalan (APJ) 1987.–AlHijrah Online


KES BELLA: RINA HARUN SEDIA MENGHADAP TUNKU MAHKOTA JOHOR

Sumber Gambar: BERNAMA

KUALA LUMPUR: Menteri Pembangunan Wanita, Keluarga dan Masyarakat Datuk Seri Rina Harun bersedia menghadap Tunku Mahkota Johor Tunku Ismail Sultan Ibrahim dan Che’ Puan Besar Khaleeda Bustamam bagi mempersembahkan status perbicaraan kes penderaan Bella.

Rina menerusi hantaran di Facebook beliau hari ini memaklumkan kementerian berkenaan akan mempersembahkan tindakan yang telah disusuli pihak kementerian dalam membantu perbicaraan kes itu.

“Titah DYAM Tuanku yang berkenan menawarkan khidmat peguam secara percuma bagi menjalankan arahan memerhati (watching brief) bagi pihak KPWKM untuk kes ini amatlah bermakna buat pihak kementerian dalam memperkasakan usaha menegakkan keadilan buat adik Bella.

“Kementerian menyambut baik pelawaan ini dan akan bekerjasama rapat dengan pihak peguam yang dititahkan oleh DYAM Tuanku. Menjunjung kasih DYAM Tuanku,” menurut hantaran itu.

Rina berkata beliau terharu atas keprihatinan dizahirkan oleh baginda berdua yang sama-sama mengikuti perkembangan kes perbicaraan berkenaan.

Rina turut menyeru seluruh Keluarga Malaysia untuk berdoa agar urusan perbicaraan kes penderaan Bella dipermudahkan dan kebenaran dapat dibuktikan pada akhir perbicaraan.

Kes Bella tular di media sosial tahun lepas selepas seorang wanita mendakwa remaja perempuan itu disimbah dengan air panas dan diikat ketika berada di bawah jagaan Rumah Bonda, sebuah rumah kebajikan pertubuhan bukan kerajaan.

Susulan itu, pengasas Rumah Bonda Siti Bainun Ahd Razali, 30, didakwa atas dua pertuduhan mengabaikan serta mendera remaja berusia 13 tahun itu sehingga menyebabkan mangsa mengalami kecederaan fizikal dan emosi di sebuah kondominium di Wangsa Maju di sini antara Februari dan Jun 2021.

Siti Bainun didakwa mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Beliau tidak mengaku bersalah atas kedua-dua pertuduhan.–AlHijrah Online


MURID TAHUN 1 MAUT DILANGGAR VAN

SEPANG: Seorang murid tahun satu maut dilanggar van dinaikinya di hadapan sebuah tadika di Bandar Baru Salak Tinggi, di sini hari ini.

Timbalan Ketua Polis Daerah Sepang, Superintendan Md Noor Aehwan Mohammad, berkata mangsa berusia tujuh tahun itu cedera di kepala dan meninggal dunia ketika mendapatkan rawatan di hospital swasta.

Ujarnya dalam kejadian pada 12.10 tengah hari itu, mangsa turun dari van berkenaan dan berjalan di hadapan van sebelum dirempuh.

“Mangsa melintas di depan van yang bergerak itu lalu dilanggar dan cedera parah di kepala.

“Kes disiasat mengikut Seksyen 41(1) Akta Pengangkutan Jalan 1987,” katanya.

Tambahnya mangsa dihantar ke Hospital Putrajaya untuk bedah siasat.

Video kejadian terbabit berdurasi seminit 15 saat itu turut tular di media sosial. – AlHijrah Online


JURURAWAT POSITIF COVID-19, KONTAK RAPAT TERMASUK PESAKIT DIRAWAT SEDANG DIKESAN

IPOH: Jabatan Kesihatan Negeri (JKN) Perak sedang giat menjalankan aktiviti pengesanan dan ujian saringan kontak rapat Covid-19 termasuk semua pesakit yang dirawat seorang jururawat di sebuah klinik kesihatan di Ipoh.

Pengarah Kesihatan negeri, Datuk Dr Ding Lay Ming berkata, tindakan itu berikutan anggota kesihatan terbabit disahkan positif Covid-19.

Menurut Dr Ding, anggota kesihatan terbabit sudah menjalani saringan selepas menunjukkan gejala jangkitan saluran pernafasan di sebuah klinik kesihatan pada Rabu lalu sebelum ujian Real-Time Reverse Transcription-Polymerase Chain Reaction (RT-PCR) Covid-19 didapati positif pada keesokannya.

“Ketika ini, anggota terbabit sudah dimasukkan ke hospital untuk menerima rawatan lanjut. Siasatan rapi untuk mengesan punca jangkitan masih dijalankan.

“Saringan awal ke atas lima orang kontak keluarga yang tinggal serumah dengan anggota ini didapati negatif untuk Covid-19,” katanya dalam satu kenyataan malam tadi.

Dr Ding berkata, pihaknya mengambil maklum mesej tular di media sosial membabitkan seorang lelaki yang marah terhadap tindakan anggota kesihatan itu masih menjalankan tugas meskipun mempunyai gejala jangkitan saluran penafasan.

Terdahulu, tular di Facebook seorang lelaki menyatakan isteri dan anaknya diminta untuk membuat saringan selepas seorang anggota kesihatan yang menjalankan tugas di kemudahan berkenaan positif Covid-19.

Lelaki terbabit mendakwa isteri dan anaknya menerima rawatan daripada jururawat berkenaan ketika menjalankan pemeriksaan rutin di klinik kesihatan itu.

Mengulas lanjut, Dr Ding berkata, anggota kesihatan berkenaan sebelum ini mempunyai gejala Influenza Like Illness (ILI) dan bukan diletakkan sebagai pesakit dalam siasatan (PUI) untuk jangkitan Covid-19.

“Anggota itu juga tidak mempunyai sejarah mengunjungi kawasan yang sedang di bawah Perintah Kawalan Pergerakan Diperketatkan Secara Pentadbiran (TEMCO) di Kedah dan tiada sejarah kontak rapat dengan mana-mana kes positif Covid-19 sebelum ini.

“Sepanjang menjalankan tugas dalam tempoh ini, anggota ini sentiasa memakai pelitup muka dan mengamalkan kerap mencuci tangan dengan sabun dan air atau menggunakan pensanitasi tangan,” katanya. — AlHijrah Online / Hamimah Hamid


Perlombongan bauksit tetap tak boleh dimulakan

KUALA LUMPUR – Aktiviti perlombongan dan eksport bauksit di Kuantan,
Pahang tidak boleh beroperasi semula walaupun selepas tamat tempoh
moratorium kegiatan itu pada 31 Mac ini.

Menteri Air, Tanah dan Sumber Asli, Dr Xavier Jayakumar berkata, ini
kerana arahan pemberhentian operasi bauksit yang dikeluarkan pada
Januari 2016 seperti termaktub di bawah Akta Pembangunan Mineral 1994
masih berkuat kuasa.

“Arahan pemberhentian operasi perlombongan hanya akan ditarik balik setelah semua pihak bersedia mengikut prosedur operasi standard (SOP) Aktiviti Perlombongan dan Pengeksportan Negeri Pahang bagi menjamin aktiviti perlombongan mampan.

“Kementerian saya telah pun mengambil tindakan untuk memantapkan SOP itu yang akan mengenakan syarat ketat yang merangkumi seluruh rantaian aktiviti perlombongan,” katanya kepada pemberita pada sidang media di Parlimen,  hari ini.

Sementara itu, Dr Xavier berkata, satu sesi pendengaran awam bersama semua pihak berkepentingan termasuk pertubuhan berkaitan alam sekitar dan penduduk setempat akan diadakan pada 14 April ini.

Menurutnya, kementerian juga akan mengeluarkan notis pemakluman mengenai sesi pendengaran awam itu pada hujung bulan ini.

“Sesi pendengaran awam ini dianjurkan bagi mendapatkan pandangan dan maklumat  balas berhubung SOP yang bakal dikuatkuasakan,” katanya.


SIJIL VAKSIN: KEDUTAAN BANTU RAKYAT MALAYSIA TERKANDAS DI MANILA

PUTRAJAYA: Pihak Kedutaan Besar Malaysia di Filipina kini sedang membantu 13 rakyat Malaysia yang terkandas di Lapangan Terbang Antarabangsa Ninoy Aquino, Manila.

Menerusi ciapan di Twitter, Menteri Luar Datuk Saifuddin Abdullah berkata Wisma Putra sedang berurusan dengan agensi berkaitan bagi memudahkan proses rakyat Malaysia yang terlibat untuk masuk ke negara tersebut.

“Pihak Kementerian Luar juga sedang berurusan dengan agensi berkaitan bagi memudahkan proses ini berjalan lancar,” katanya, hari ini.

Semalam, media melaporkan 13 rakyat Malaysia terkandas di Lapangan Terbang Antarabangsa Ninoy Aquino, Filipina.

Berdasarkan laporan rakyat Malaysia yang terlibat dilarang masuk ke Filipina kerana sijil vaksinasi digital dalam aplikasi MySejahtera tidak diterima sebagai bukti imunisasi lengkap vaksin COVID-19. —AlHijrah Online


JUMLAH DEPOSIT TH MELONJAK KEPADA RM88 BILION SETAKAT MEI 2022

KUALA LUMPUR: Lembaga Tabung Haji (TH) terus mencatatkan rekod tertinggi dengan jumlah deposit mencecah RM88 bilion setakat Mei 2022, mencerminkan keyakinan umat Islam yang semakin kuat terhadap institusi pengurusan haji negara.

Jumlah deposit TH meningkat hampir 16 peratus kepada RM88 bilion daripada RM75.92 bilion yang direkodkan pada 31 Dis, 2020.

Menerusi Pelan Transformasi Strategik HIJRAH24, TH menyasarkan jumlah deposit sebanyak RM100 bilion.

Pemangku Pengarah Eksekutif Operasi Mohamed Ameen Abdul Wahab berkata peningkatan itu sesuatu yang agak ketara apabila deposit bersih bulanan juga mencecah lebih RM1 bilion.

“Untuk rekod, TH telah mencatatkan deposit bersih sebanyak RM1.1 bilion bagi April 2022, antara deposit bersih bulanan tertinggi setakat ini, menggambarkan keyakinan orang Islam di Malaysia terhadap TH,” katanya kepada Bernama.

TH mengumumkan agihan keuntungan selepas zakat sebanyak 3.10 peratus bagi 2021 yang memberi manfaat kepada lebih 8.4 juta pendepositnya melibatkan jumlah agihan RM2.46 bilion berbanding RM2.24 bilion yang diagih pada 2020, peningkatan sebanyak RM219 juta.

Beliau berkata TH sentiasa komited untuk menambah baik perkhidmatan dalam usaha menggalakkan seluruh umat Islam di Malaysia agar mempunyai akaun TH.

Setakat ini, kira-kira 55 peratus umat Islam di Malaysia masih belum mempunyai akaun TH, katanya.

“Jumlah pendeposit TH hari ini kira-kira 8.5 juta manakala jumlah orang Islam di Malaysia mengikut perangkaan 2020 adalah lebih kurang 18.9 juta. Kira-kira 45 peratus rakyat Malaysia beragama Islam adalah pendeposit TH.

“TH ditubuhkan untuk membantu dan menguruskan umat Islam Malaysia mengerjakan haji yang merupakan antara tuntutan dalam rukun Islam. Maka, penting untuk semua orang Islam Malaysia membuka akaun serta mendaftar haji (mereka yang mampu). Kuota (giliran) haji pula ditentukan oleh pihak lain,” katanya.

Mohamed Ameen berkata deposit daripada simpanan akan dilaburkan untuk memperoleh keuntungan yang kemudiannya akan dizakatkan.

“Pada 2021, TH telah menyerahkan zakat berjumlah RM106 juta untuk golongan asnaf di seluruh negara.

“Sekiranya 55 peratus orang Islam Malaysia yang belum mempunyai akaun TH ini membuka akaun, saiz deposit akan lebih berkembang dan lebih banyak keuntungan boleh dijanakan untuk membantu lebih ramai asnaf di seluruh negara,” katanya.

Beliau berkata TH juga telah menambah baik perkhidmatan selari dengan kehendak pengguna, dengan pembukaan akaun boleh dilakukan secara dalam talian malah pemohon hanya perlu hadir di mana-mana cawangan TH di seluruh negara untuk pengesahan biometrik sahaja.

TH kini telah automasikan kesemua perkhidmatan yang ditawarkan di cawangan, dalam bentuk digital atau dalam talian, katanya.

Beliau berkata justeru, kesemua perkhidmatan yang boleh dilakukan di cawangan TH sama ada transaksi kewangan mahupun haji kini boleh dilakukan secara dalam talian.

“Tahun ini, julung kalinya, TH mengeluarkan tawaran haji secara dalam talian melalui aplikasi THiJARI dan jemaah boleh menjawab tawaran tersebut melalui aplikasi yang sama, tanpa perlu hadir ke cawangan untuk menyerahkan borang penerimaan tawaran.

“Mereka hanya perlu datang ke cawangan untuk menyerahkan pasport dan buku rawatan,” katanya.

Beliau berkata TH berwawasan perkhidmatan di TH harus menjadi lebih baik atau sekurang-kurangnya setara dengan industri.

“Pendeposit-pendeposit kami terdiri daripada pelbagai segmen. Justeru, apabila kita mahu memperkenalkan satu platform digital, ia haruslah menyeluruh untuk pelbagai segmen,” katanya.

Platform digital THiJARI yang dilancarkan sejak Februari 2020 kini mencapai lebih 1.5 juta pengguna dan lebih 1.0 juta pengguna aplikasi telefon bimbit, katanya

“Setiap hari kami menerima hampir 90,000 transaksi dalam talian. Angka ini menggambarkan penerimaan pendeposit terhadap usaha yang telah kami laksanakan,” katanya.

Mohamed Ameen berkata sekiranya terdapat pendeposit yang kurang mahir dengan perkhidmatan dalam talian, mereka masih boleh menikmati semua perkhidmatan secara tradisional di kaunter cawangan-cawangan TH.

“Kami juga mempunyai satu lagi saluran di mana kami bekerjasama dengan rakan-rakan bank kami iaitu Bank Islam, Bank Rakyat, Maybank, CIMB dan yang terbaharu, AmBank,” katanya.–AlHijrah Online


BELI BELAH DIHADKAN DUA JAM SAHAJA

PUTRAJAYA: Tempoh masa pelanggan dalam semua premis peruncitan termasuk pusat membeli-belah dihadkan maksimum dua jam sepanjang pelaksanaan Perintah Kawalan Pergerakan (PKP) 3.0, bermula Selasa ini.

Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, , had jumlah pelanggan di dalam semua premis peruncitan termasuk kompleks beli-belah dalam satu-satu masa diwajibkan mengikut keluasan premis perniagaan dengan penetapan satu orang bagi setiap empat meter persegi.

“Waktu operasi sektor perdagangan pengedaran termasuk semua premis peruncitan, pemborong, pengedaran dan restoran dihadkan antara pukul 8 pagi hingga 8 malam.

“Kedai farmasi dan penjagaan diri kecuali yang tersenarai di bawah aktiviti tidak dibenarkan seperti spa dan perkhidmatan penjagaan kuku dikekalkan di antara pukul 8 pagi hingga 10 malam,” katanya.

Ujarnya tindakan tegas termasuk arahan untuk menutup premis akan dibuat sekiranya gagal mematuhi SOP yang ditetapkan.

Dalam pada itu premis peruncitan termasuk pusat beli belah yang tersenarai bawah Sistem Hotspot Identification for Dynamic Engagement (HIDE) selepas penilaian risiko oleh Kementerian Kesihatan (KKM) akan ditutup serta merta selama tiga hari bagi tujuan sanitasi.

Semalam, Menteri Kanan (Keselamatan), Datuk Seri Ismail Sabri Yaakob mengumumkan beberapa penambahan SOP bagi sektor ekonomi bagi mengawal penularan wabak COVID-19.—AlHijrah Online


Balu Syria ubat rindu dengan mengajar Al-Quran

Suaminya terkorban akibat diseksa dalam tahanan rejim Syria. Raghda mengisi ruang hidupnya yang kosong dengan mengajar Al-Quran kepada anak-anak pelarian di Rumah Anak Yatim Eman di Idlib, Syria. Laporan Serieffa Mushtafa Albakry.

Siaran Berita Alhijrah 17 April 2019.